Bukedde Online - Ensobi z’abasajja eziremesa abakazi okuweza ag’emugga\nNnejjusa olunaku lwe nakkiriza dokita\nEbireetera abakazi okuyoya akaboozi ate olulala...\nABAKUGU mu by’omukwano n’okwegatta bagamba nti buli mukazi atondebwa ng’alina ag’emugga, wadde ng’abamu baba na ga lusuluuju ate abalala baba na nnyanja. Wabula kye bakakasa kiri nti teri mukazi nnabukalu.\nAbaagalana nga ball mu mukwano omuzito mu biseera byabwe eby’eddembe. Omukyala okusumulukuka ateekeddwa okuba n’eborowoozo ebitebenkedde.\nWabula oluusi engeri gye bazannyamu oluusi y’ereetawo okukala mu bukyala ensulo ne zizibikira.\nAbakyala abamu bagamba nti we batandikira okwegatta baba n’ag’emugga, wabula oluvannyuma ate ne gakala.\nKino oluusi kiva ku musajja, wadde nga n’abakazi bennyini bavunaanyizibwa ku kukendeera kw’ag’emugga nga bali mu kikolwa.\nENSOBI Z’ABASAJJA EZIKENDEEZA AG’EMUGGA\n1 Okukozesa amaanyi amangi, naddala nga munno takikusabye kimutta apetayiti era kizibu okusigala ng’ag’emugga gakyakulukuta kubanga ayinza okutandika okulumizibwa.\n2 Obutamanya ngeri ntuufu ya kunywegera. Okunywegera kirungo kikulu mu kusinda omukwano era omusajja bw’aba tamanyi kukikola mu ngeri ntuufu munne amwetamwa era kizibu okusigala ng’alina obwagazi n’okuseereza ekkubo.\n3 Obutalaga nti ofaayo ku ky’oliko. Abasajja abamu bw’atuuka mu kikolwa yeefaako yekka n’atawembejja ku munne, sso nga kino kyongera obwagazi era n’afuna ag’emugga.\n4 Okumuyita erinnya ly’omukazi omulala kimukanga era kizibu okusigala ng’akyanyumirwa ebigenda mu maaso n’asigaza n’agemugga.\n5 Obucaafu nabwo bukanga omukazi n’asiba n’ag’emugga. Okugeza muyinza okuba nga mwatandise okwegatta nga munno takwetegerezza, wabula bwe mweyambula n’afuna ekimukanga obwagazi budduka era n’amazzi ne gakala.\n6 Okutuukira mu bukyala nakyo oluusi kiremesa omukazi okusigala ng’asumulula ag’emugga, naddala bw’oba okikoze nga tannakyagala.\n7 Okumukyusakyusa buli kiseera ng’oleeta sitayiro ez’enjawulo. Kiba kirungi bw’oba olina gy’okyusizza n’omuwa ebbanga n’agimanyiira. Buli lw’okyusa buli ddakiika bimutama era tekiwa bwongo bwe bbanga okufumiitiriza n’okunyumirwa sitayiro zino ekikosa ttaapu ze.\n8. Obutamanya bifo biterese obwagazi bw’omukazi nayo nsonga nkulu kuba gy’okoma okuwammantira mu bifo ebikyamu kikosa omukazi kuba tafuna bwagazi bumala ate nga buno bwe bumuyamba okusumulula ag’emugga.\n9 Okumulekera okukola buli kimu. Okugeza waliwo abasajja abatavaamu wadde eddoboozi. Ab’ekika kino tebanyumisa mukwano era kizibu omukazi okunyumirwa n’okuweza ag’emugga.\n10 Omusajja okulemwa okwewanirira n’ateeka ku munne obuzito bwonna. Wano omukazi abulwako obwekyusizo era ne bw’aba n’obwagazi buyinza okumuggwaako.\n11 Okumuwemula nga tabyagala. Waliwo abakitwala nti buli omu anyumirwa okumuwemula nga muli mu kaboozi.\nAbantu abamu ebigambo bino ate bibamalako obwagazi, noolwekyo omukazi bw’aba tabyagala ate n’obiremerako kyangu okubulwa obwagazi.\nAbaagalana nga bali mu mukwano. Omukazi bw’omusitulako ng’ono kizibu obutafuna bwagazi.\nDr. Munir Wakko okuva mu ddwaaliro lya AAR agamba nti amazzi gano galeetebwa kawagamubiri (hormone) eyitibwa ‘oestrogen’ ate nga waliwo ensanjabavu z’omubiri obugaleeta eziyitibwa ‘Bartholin and skene glands’, ne ‘cervical glands’.\nBino byonna biyamba omukazi okufuna ag’emugga era nga byeggula ng’omukazi afunye obwagazi, era okuvaayo omukazi asooka kukiteeka mu bwongo bwe nti agenda kwegatta olwo nago ne geekuηηaanya nga gafuluma.\nDr. Wakko ayongerako nti amazzi gano omukazi okugakuuma mu mubiri kiva ku byakulya nga okunywa ennyo amazzi, obushera, amata ne bbongo, ebibala ng’emiyembe, wootameroni, ennanansi, ne beetroot bireeta ag’emugga era ye takkiriziganga n’abo abagamba nti okugafuna olina kumala kunywa biragalalagala.\n1.Obutaba na ssanyu n’okuba n’ebirowoozo.  Okulya ennyo butto kuba bw’atuuka mu mubiri afuuka asidi ataataaganya enkola y’ag’emugga.\n2.Okwemanyiiza okukozesa eddagala erifunza obukyala n’erizzaako embeerera. Buli lw’osonseka eddagala lyonna mu bifo bino lirina engeri gye likosa embeera yaawo ne kizibikiza ensulo.\n3.Okwegatta ng’omusajja tasoose kuteekateeka bulungi mukazi nakyo kibuza ag’emugga. `\nAbasajja abasinga olukwata mu bukyala n’awulirayo akaseerera nga yeeyuna kuyingira. Kino si kituufu.\nMu nkola entuufu, omusajja yandisoose n’alinda amazzi agaseerera ne gasooka gaggwaayo, omukazi n’aleeta agalinga amazzi nga gaweddemu olunyiranyira, olwo n’alyoka atandika emikolo, era omukazi atuuse ku ssa lino tayinza kukala nga mukyegatta.\n4.Endwadde z’ekikaba ezitajjanjabibwa mu budde nazo zireka enkovu mu bitundu by’ekyama ekiremesa omukazi okufuna obwagazi okuweza ag’emugga.\nRuth Nalwanga abuulirira abafumbo ku nsonga z’ekisenge agamba nti omusajja olina by’osobola okukola okumalawo embeera eno.\n1 Munno munoonye bulungi nga temunneegatta. Kino kijja kumwongera okufuna obwagazi.\n2 Mubuuze essira w’olina okulissa nga mwegatta. Kino kijja kukuyamba okukola ebyo ebimusanyusa.\n3 Beera muyiiya nga muli mu kikolwa kimuyambe okumuteeka ku bunkenke buli kiseera ng’alindirira akapya k’omuleetedde. Kino kijja kumwongera obwagazi.\n4 Musabe olukusa nga temunnatandika nsonga za mu kitanda. Kino bw’onookikola ajja kukulaga ekkubo oleme kutomera bisenge kuba kino nakyo kimalako abakazi abamu apetayiti.\n5 Akaboozi kawe ekitiibwa, okugeza essimu giggyeeko ereme kukuwugula ng’evuze oba ng’owulidde kamesegi ke bakuweerezza.\n6 Weeyonje oleme kukaluubiriza munno mu ngeri yonna. Wabula\nNalwanga agamba nti n’omukazi ovunaanyizibwa okwekuuma ng’olina ag’emugga okutuusa lwe mumalako omuzannyo.\nKino osobola okukituukako bw’okola bino wammanga;\n1 Teekayo ebirowoozo ku kye mukola era laga nti naawe oyagala nnyo ebigenda mu maaso.\n2 Munno mugambe era omulagirire awasinga okuva obwagazi bwo akwatewo naawe onyumirwe okutuusa lw’onoomalamu akagoba.\n3 Omukazi naawe ovunaanyizibwa okunoonya munno n’okukola ebyo ebimwongera amaanyi asobole okutuukiriza omulimu obulungi.\n4 Munno bw’aba ayagala okukyusa okudda ku sitayiro eziyinza okukubuza ag’emugga mugambe aleme kukikola okusinga okumuleka n’akola ky’otoyagala.\n5 Weewale okuyingira ekisaawe ng’olina obusungu kuba kijja kukubeerera kizibu okuweza ag’emugga ng’ebirowoozo byo tebitebenkedde.\nMaama w’abaana bwe muyimbiramu ng’asumulula\nJohn Kisekka annyonnyola ku ngeri gy’akwatamu mukazi we obutakalira nga bali mu mukwano:\nMukyala wange mmaze naye emyaka 5 era nga tulina abaana bataano era tulina essuubi nti tukyafuna abaana abalala.\nEkimu ku binywezezza omukwano gwaffe kwe kuba nga buli omu afaayo nnyo eri munne. Bwe tuba tugenda okwesanyusaamu eby’ekikulu, nsooka kumuwaanawaana okulaba nti asanyuka era ne ndeeta emboozi ezikwatagana ku mukwano asobole okukiteeka mu bwongo nti tugenda kwesanyusa.\nBwe tutuuka mu kitanda ntandika na kumuweeweeta nga bwe mmubuuza awasinga okumucamula era ne nteekawo amaanyi okutuusa lwe ndaba nga ddala obwagazi bweyongera.\nAte bw’anzikiriza okutabaala amatwale ge, era nsigala mmunoonya mu ngeri y’okumuweeweeta nga kwe ngasse n’okumuwaana.\nOluusi mmanyi n’okumuyimbiramu olwo ye n’ampita amannya gonna agannyongera endasi ne nkwazza olubimbi.\nBino byonna bimukuuma ng’ensulo nzibukufu bulungi era simulabangako ng’akalidde.\nKantwale omukisa guno okumutumirako mukyala wange Joan Nansubuga era ne mmwebaza okunfumbira ebbanga eryo lyonna, era y’ansingira bonna.\nOmukazi asobola okutetenkanya buli kika kya musajja\nEngeri omusajja gy’anoonya munne n’anyumirwa laavu


Bukedde Online - Salva Kiir yalaze obubonero bwa Corona Virus eggwanga ne lisattira\nSalva Kiir yalaze obubonero bwa Corona Virus eggwanga ne lisattira\nPoliisi eremesezza omugagga okugabira abantu ebya Iddi\nMinisita Janet Museveni agumizza abazadde ...\nENSONDA mu ggwanga lya South Sudan zitegeezezza nti Pulezidenti Salvar Kiir baamututte misinde mu Cairo Hospital e Misiri afune obujjanjabi oluvannyuma lw'okufuna obubonero obutiisa nga bulaga nti akwatiddwa corona.\nBino byabaddewo ku nkomerero ya wiiki wabula omusawo we yategeezezza nti Pulezidenti Kiir ali mu mbeera nnungi newankubadde baakizudde ng'alina Corona.\nKiir yagenze okulangirira nti mulwadde nga waakayita ennaku ntono ng'omumyuka we, Dr. Riek Machar amaze okukakasa nti alwatiddwa obulwadde ne mukyala we ssaako minisita w'ebyokwerinda, Angelina Teny wamu n'abakozi abalala mu ofiisi ye. We bwatuukidde eggulo nga South Sudan yaakalangirira abantu 655 abakwatiddwa obulwadde bwa corona era 8 bafudde.\nTRUMP ALAGIDDE BAGAVANA OKUGGULAWO AMASINZIZO\nAte Pulezidenti Donald Trump yalagidde Bagavana bonna mu Masaza ga Amerika okuggulawo amasinzizo ku Ssande ng'agamba nti yagenze okwetegereza nga gali mu kiti ky'ebitongole ebyetaagisa ennyo mu kiseera kino.\nYategeezezza nti anaajeemera ekiragiro waakumulaba akamufaamu. Wabula Ssemateeka wa Amerika owa Federo awa Baggavana obuyinza okusalawo kye balaba nga kye kisinga okugasa obulamu bw'abantu.\nAbakugu mu kutaputa ebyobufuzi bagamba nti ekiragiro Trump yakikoze kubanga akimanyi nti aba White Evangelical Christians bawagizi be nnyo ekitegeeza nti bw'abakkiriza okuggulawo kimwongera obuwagizi nga yeetegekera okuddamu okuvuganya ku kisanja ekyokubiri ku Bwapulezidenti.\nEbyo nga bikyali awo, ye Pulezidenti Kim Jong Un owa North Korea yatuuzizza olukiiko lwa Bannamagye olw'oku ntikko okusala amagezi ku ngeri gye balina okwongera amaanyi mu nteekateeka z'okuweesa nukiriya.\nLuno lwe lukiiko olwasoose oluvannyuma lw'akabanga nga talabikako mu lujjudde abamu ne batuuka n'okumubika. Yagenze okuluggalawo ng'alangiridde nti akuzizza bagenero 70 mu ggye lya Korean People's Army.\nOmukungu wa IRA atangaazizza ku insurance y'obulamu\nGavumenti amabanja gagiri mu bulago


Pulezidenti Museveni ne Kagame basazeewo okumalawo obutakwatagana - Watchdog Uganda\nPULEZIDENTI Yoweri Kaguta Museveni saako ne munne Paul Kagame owa Rwanda batadde emikono ku ndagaano okukomya obutakkaanya obubaddewo mu bakulu bombiriri.\nBino babituseeko mu nsisinkano ebaddewo mu ggwanga lya Angola era nga Pulezidenti wa Angola Joao Lourenco yabadde akubiriza akafubo wamu n’omukulembeze we Ggwanga lya Congo Felix Tshisekendi.\nOluvanyuma lwakafubo Pulezidenti Museveni akakasasizza ebibaddewo era nagamba nti ye ne Pulezidenti munne Paul Kagame endagaano bazitaddeko emikono, okusobola okuteekawo embeera ennungi mu by’obufuzi wakati wa mawanga g’ombiriri.\n“Tukaanyizza ku bintu bingi era kigenda kutukakatako okubituukiriza ku lw’obulungi bwa mawanga gaffe ag’omuliraano, era nga ensonga egenda okutandikirwako ye y’ebyokwerinda, eby’obusuubuzi ne by’obufuzi, era ffe nga aba Uganda tugenda kulaba nga tutuukiriza endagaano eno” Museveni bwagambye\nPulezidenti Kagame naye akkirizza byonna ebibaddewo, nagamba nti bafunye omukisa okwogera ku bintu bingi era ne bategeera bingi ku ebyo ebibadde bitamanyiddwa, nagamba nti bagenda kulaba nga batuukiriza ebituukiddwako mu kafubo kano.\nKagame era ategezezza nti obutakkaanya obubaddewo wakati wa mawanga gonna bubadde bwetagisa buli omu kutegeera munne ne nkola za mawanga olwo ebintu biddemu bitambule bulungi.\n“Ekyamazima Rwanda tuvudde wala ne Baganda baffe aba Uganda era obutategeragana obubaddewo bubadde ssi bungi naye nzikiriza nti kati byonna biweddewo” Pulezidenti Kagame bwagambye oluvanyuma lw’olukiiko.\nEra ayogedde ku mbeera eyavaako okuggala ensalo ya Rwanda ne Uganda, nagamba nti yakimanya nti kyali kikosa amawanga gombiriri mu by’enfuna n’obusuubuzi naye kyali tekyebereka.\nEnkolagana wakati wa Uganda ne Rwanda ebadde yasereba gye buvuddeko era nga kino kyavaako ab’eRwanda okuggalawo ensalo e Katuna nga kino kyakosa embeera y’ebyobusuubuzi, era nga Rwanda yali egamba nti abaseketerera Gavumenti yaabwe bali mu Uganda.\nThe deal that ended Uganda, Rwanda border impasse


Bukedde Online - Chamilli akola emirimu emeka?\nChamilli akola emirimu emeka?\nBayinvesita obubina bwabwe baabwerabira ku...\nDR. Jose Chameleone yakakasizza abawagizi be nti obwa dokita teyabwepaatiikako bwe yawummudde okumala ekiseera olw’engeri aba bandi gye baabadde bakubamu ebivuga, n’amala ne yeefuuyira omulere obulungi n’aggyayo eddoboozi.\nChameleone yabadde mu bbaala ya Sipapa eya Sweet Nite Club\ne Mbuya gye buvuddeko n’aba bandi emu obwedda abamukoonera ebyuma mu mbeera gye yabadde tamatira.\nYasoose kutuula nga bw’asaba bongeze ku mutindo gw’ebivuga kyokka nga teri kikyuka, kwe kusituka ne yeefuuyira omulere\neddakiika nga ziizo ng’omu amusitulidde omuzindaalo.\nBwe byateredde nga bwe yabadde ayagala kwe kuddayo okuyimba era yagenze okumaliriza ng’abawagizi be basiimye.\nDR. Jose Chameleone yakakasizza abawagizi be nti obwa dokita teyabwepaatiikako bwe yawummudde okumala ekiseera olw’engeri aba bandi gye baabadde bakubamu ebivuga, n’amala ne yeefuuyira omulere obulungi n’aggyayo eddoboozi. Chameleone yabadde mu bbaala ya Sipapa eya Sweet Nite Club e Mbuya gye buvuddeko n’aba bandi emu obwedda abamukoonera ebyuma mu mbeera gye yabadde tamatira. Yasoose kutuula nga bw’asaba bongeze ku mutindo gw’ebivuga kyokka nga teri kikyuka, kwe kusituka ne yeefuuyira omulere eddakiika nga ziizo ng’omu amusitulidde omuzindaalo. Bwe byateredde nga bwe yabadde ayagala kwe kuddayo okuyimba era yagenze okumaliriza ng’abawagizi be basiimye.\nPoliisi esazeeko kkooti y'e Makindye


Bukedde Online - Batankanye enfa ya Bannayuganda mu Buwalabu\nKayihura bamutaddeko nnatti obutalinnya mu...\nPOLIISI ebakanye n’okunoonyereza ku gimu ku mirambo gya Bannayuganda egyakomezeddwaawo okuva mu Buwarabu gye bafi ira mu ngeri etategeerekeka olw’ebikgambibwa nti gyaleeteddwa nga tegiriimu bitundu eby’omubiri ebyobunda.\nAbooluganda lwa Mutoni nga beetegereza kkeesi omuli omulambo ku ggwaanika e Mulago.\nEgimu ku mirambo gyabaagiddwa abasawo okwabadde n’abekitongole kya Poliisi ekivunaanyizibwa ku by’obulamu ne kizuulibwa nga baagenze okugireeta egimu ng’emitwe n’embuto byabaagibwa ne bigyibwamu ebitundu ebyenjawulo.\nBino biddiridde ab’enganda z’abagenzi okwemulugunya ku nfa y’abantu baabwe nga bagamba nti kirabika baabasoose kubaggyamu nsigo oluvannyuma ne babasuula mu kidiba mwe bawugira okubuzaabuza abanoonyereza.\nOmwogezi w’ekitongole kya Poliisi ekinoonyereza ku buzzi bw’emisango Charles Atwine, yategeezezza nti okunoonyereza kwabwe tekugenda kukoma ku kya nsigo kyokka, wabula bagenda kukugaziya batunuulire n’ebitundu by’omubiri ebirala okuli n’omutima.\n“Okunoonyereza kwaffe kugenda kuba kugazi nga si kunoonya ku bya nsigo zokka,” Atwine, bwe yategeezezza.\nEnfa y’abantu bano etankanibwa yaviiriddeko ab’ekitongole kya Pulezidenti ekirwanyisa obulyake ekya State House Anti- Corruption Unit, ekikulirwa Lt. Col. Edith Nakalema, okuyingira mu nsonga zino n’ekigendererwa eky’okuyamba famire zaabwe okufuna obwenkanya.\nDr. Moses Byaruhanga, akuliddemu okwekebejja emirambo gino yategeezezza, nti alipoota eyawamu eraga engeri abagenzi gye baafaamu n’embeera emirambo gyabwe mwe gyabadde, basuubirwa okugifulumya mu bbanga lya mwezi nga gumu.\nWaliwo omulambo gw’omuwala Sylvia Mutoni 24 ogwaleeteddwa ku Lwokutaano kyokka nga entuuka gye gwatuuse ku kisaawe e Ntebe yeewunyisa ab’enganda ze n’abebyokwerinda kubanga gwabadde tegusuubirwa.\nKigambibwa nti yatwalibwa kkampuni ya Rema Africano Company Limited era ng’omulambo gwe okusinziira ku Atwine aboluganda baategedde kiro nti gugenda kuleetebwa era akulira kkampuni eno yakwatiddwa n’aggalirwa okubuulira poliisi ku nfa ya Mutoni.\nMu Saudi Arabia, Mutoni gy’abadde akolera kigambibwa nti yasangibwa ku luguudo ng’atabuse omutwe n’alondebwa omu ku bazirakisa eyamutwala kyokka tekimanyiddwa ngeri ki gye yatuuka mu ddwaaliro okutuuka okulongoosebwa nga poliisi bino by’enoonyerezaako.\nOmulambo gwa Mutoni gwasangiddwa nga gulongooseddwa omutwe, okugulu okumu nga kuzimbye nnyo ate ng’okugulu okulala kulimu ebyuma nga kyategeerekese nti ono yalongoosebwa.\nKyokka abooluganda lwa Mutoni beebuuza engeri Mutoni gye yatuuka okulongoosebwa nga tewali waluganda lwe n’omuntu eyassa omukono ku mpapula z’okumulongoosa nga bwe kikolebwa mu mawanga gonna ng’omuntu agenda okulongoosebwa. Mutonyi, kigambibwa yafa nga May 18, 2019.\nOmuwala omulala Nagawa, kyazuuliddwa nti waliwo abantu abaali baamukukusa okumutwala mu Saudi Arabia, kyokka oluvannyuma naafa mu June, 2019, era omulambo gwe gwaleeteddwa mu nnyonyi ya kkampuni ya Fly Emirates.\nABAASOOSE OKUKOMEZEBWAWO BAKWASIDDWA ABA FAMIRE\nEmirambo egyakwasiddwa abenganda kuliko ogwa John Torres Mujuzi 27 n’ogwa Charles Bekalaze 26 nga gino gyakomezebwawo ku Lwokuna okuva e Kuwait gye bafi ira nga kigambibwa nti baali bagenze kuwuga ne bafi ira mu mazzi.\nAba famire z’abagenzi olwabadde okutuuka ku ggwanika ne basalawo okulondako buli famire omuntu omu ne babayingiza munda mu ggwanika wamu n’omu ku baserikale abaabadde bakiikiridde State house olwo omulimu gw’okwekebejja emirambo gy’abagenzi ne gutandika.\nKino kyakoleddwa okusobola okukakasa oba waliwo ebitundu by’abagenzi ebyaggyibwamu nga bwe kyasoose okusaasaanyizibwa ku timbagano gya yintaneti.\nOluvannyuma lw’okwekebejja emirambo gyombi, abooluganda bano baakomyewo mu benganda zaabwe ne babalambululira ekyakoleddwa nga bagezaako okwekebejja emirambo gino.\nOmulimu gw’okwekebejja emirambo gyombi gwakoleddwa Dr. Moses Byaruhanga era yategeezezza nga bwe beekebezze emirambo gy’abagenzi ne bazuula nga byonna ebitundu byabwe bwe byasangiddwaamu.\nYayongeddeko nti abagenzi ekyabasse tekyasobose kuzuulwa olw’embeera y’emirambo kubanga gyabadde gitandise okuvunda wabula n’asuubiza okuwa alipoota ye oluvannyuma lw’ebbanga lya myezi esatu.\nOMULAMBO OMULALA GUKYALEMEDDEYO\nSarah Achieng 27, yafi ira mu Kuwait nga yagenda mu September 2018 n’afa mu June wa 2019 era abooluganda bakyalemeddwa okukomyawo omulambo gwe.\nJackson Egesa mwannyina wa Achieng yategeezezza nti muganda waabwe yagenda ebweru ng’atwalibwa omukazi Halima Byekwaso gwebamanyi obulungi era nga bava ku kyalo kimu e Bugiri, Luwooko.\nAgamba nti Byekwaso yajja ku kyalo ng’akung’anya abawala okugenda okukola era ne Achieng mwe yagendera.\nAyongerako nti baafuna essimu okuva mu bawala mu Buwarabu abaali baakuba nga bagamba nti Achieng afudde era ng’abawala bano kirabika baali mu kutya.\nHalima Byekwaso 33, ng’oluusi yeeyita Anne Annet Mutesi nga y’agambibwa otwala Achineg e Kuwait yasimbiddwa mu maaso g’Omulamuzi Ketty Joan Acaa owa kkooti ya Buganda road n’avunaanibwa emisango ebiri okuli okukumpanya ssaako okutwala abantu ebweru w’eggwanga nga talina lukusa.\nOno ng’akola nga ajenti mu kkampuni ya VBC Labour Export eyaweebwa layisinsi okutwala abantu ebweru kigambibwa nti yasaba Irene Nankumba ssente emitwalo egisoba mu 70 ng’amusuubizza okumutwala ebweru. Guddamu September 27.\nAbazadde bazirise bwe bagudde ku mirambo gy'abaana baabwe 2 abaawambibwa ne battibwa mu bukambwe


Okudda kwa Yesu kutegeeza kki?\nOkudda kwa Yesu ly’esuubi ly’abakkiriza nti Katonda afuga buli kimu era mwesiga eri ebisuubizo bye n’obunnabbi ouli mu Kigambo kye. Mu kuja kwa Yesu okwasooka, Yesu yajja nga omwana mu kibaya mu Beselekemu, era nga bwekyalagulwa. Yesu yatukiriza obunnabi bungi obw’omununuzi mu kaseera k’okuzaalibwa kwe, mu bulamu bwe, mu buwereeza bwe, mu kufa kwe n’okuzuukira. Wabula, obunnabbi obumu obukwata ku mununuzi Yesu bwatanatukiriza. Okukomawo kwa Yesu kuliba kudda kutuukiriza bunnabbi obwasigala. Mu kuja kwe okwasooka, Yesu yali muddu eyaboonaboona. Mu kuja kwe okw’okubiri, Yesu aliba Kabaka eyawangula. Mu kuja kwe okwasooka, Yesu yajjira mu ngeri ey’obwetowaze ng’omuntu owa wansi. Mu kuja kwe okw’okubiri, Yesu aliggya n’amagye ag’Egulu nga gali wamu naye.\nBa nabbi b’Endagaano enkadde tebalaga bulungi njawulo wakati w’okuja okusooka n’okw’okubiri. Kino kirabibwa mu Isaaya 7:14, 9: 6-7 ne Zekkaliya 14:4. Obunabbi olw’okubanga bulinga obulaga abantu ababiri, Abayudaaya bangi ebeetegereza bayibuli bakkiriza nti waliwo Omununuzi aliboonabooba n’omununuzi aliba n’obuwanguzi. Kyebalemererwa okutegeera kiri nti waliwo omununuzi omu era ng’alituukiriza emirimu gyombi. Yesu yatukiriza omulimu gw’omuddu eyaboonaboona(Isaaya 53) mu kuka kwe okwasooka. Yesu alituukiriza omulimu gw’omunuzi wa Isirayeeri era Kabaka mu kuja kwe okw’okubiri. Zekkaliya 12:10 n’Okubikkulirwa 1:7, ng’enyonyola okudda kwa Yesu, eraga nga Yesu afumitibwa nga bwekyali ku musaalaba. Isirayeeri, n’ensi yonna, balisinda olw’obutakkiriza Mununu bweyaja omulundi ogwasooka.\nYesu bwe yalinnya okudda mu gulu, bamalayika bagamba abatume, “ abaayogera nti Abantu b’e Ggaliraaya kiki ekibayimiriza nga mutunuulira mu ggulu? Oyo Yesu abaggiddwako okutwalibwa mu ggulu alijja bw'atyo nga bwe mumulabye ng'agenda mu ggulu.”(Ebikolwa 1:11). Zekkaliya 14;4 eraga okifo awanabeera okudda kwa Yesu okuba Olusozi lw’Emizayituuni. Matayo 24:30 egamba, “awo lwe kalirabika akabonero ak'Omwana w'omuntu mu ggulu: n'ebika byonna eby'ensi lwe birikuba ebiwoobe, biriraba Omwana w'omuntu ng'ajja ku bire eby'eggulu n'amaanyi n'ekitiibwa ekinene.” Tito 2:13 enyonyola okudda kwa Yesu okuba “okulabika kw'ekitiibwa”\nOkudda kwa Yesu kwogerwako mu biwanvuwanvu mu Kubbikulirwa 19:11-16, “Ne ndaba eggulu nga libikkuse; era, laba, embalaasi enjeru n'eyali agituddeko, ayitibwa mwesigwa era ow'amazima; ne mu butuukirivu asala emisango era alwana. Era amaaso ge gwe muliro ogwaka, ne ku mutwe gwe engule nnyingi; era ng'alina erinnya eriwandiikidwa, omuntu yenna ly'atamanyi wabula ye yekka. Era ng'ayambadde ekyambalo ekyamansirwako omusaayi: n'erinnya lye ne liyitibwa Kigambo kya Katonda. N'eggye ery'omu ggulu ne limugoberera ku mbalaasi enjeru, nga bambadde bafuta enjeru ennungi. Ne mu kamwa ke muvaamu ekitala eky'obwogi ateme amawanga nakyo: era alibafuga n'omuggo ogw'ekyuma: era alinnya essogolero ly'omwenge gw'obusungu bw'obukambwe bwa Katonda Omuyinza w'ebintu byonna. Era alina ku kyambalo kye ne ku kisambi kye erinnya eriwandiikiddwa nti KABAKA WA BAKABAKA, ERA MUKAMA W’ABAAMI.


Bukedde Online - Oluyimba lw'eggwanga; Bwe lukyusibwamu Bannayuganda banaalwagala okusinga kati?\nZEE ZEDDE: Yeewuunya obusosoze obutandikidde mu kutta abantu n'okunyaga emmundu!\nLwaki Kamya ne mwannyina balya butaala nga...\nWASEMBA ddi okuyimba oluyimba lw’eggwanga? Ye omanyi bwe baluyita? Watya singa oluyimba olwo lukyusibwa, kikuyisa kitya?\nOluyimba lw’eggwanga ke kamu ku bubonero okukakasa obwetwaze bw’eggwanga. Olwa Uganda lwayiiyizibwa mu 1961 ng’ebula ebbanga ttono tufune okwefuga.\nOkuva mu 1894 okutuuka mu 1962, Uganda yali efugibwa Bungereza era ng’oluyimba lw’eggwanga lya Bungereza lwe lukola n’oluyimba lwa Uganda!\nWabula okulwanyira obwetwaze bwe kwanyinnyittira wassibwawo akakiiko akaakulemberwa Polof. Ssenteza Kajubi okunoonya omuntu asobola okuyiiya oluyimba gw’eggwanda era ng’omugenzi Polof. George Wilberforce Kakoma eyaluyiiya yali memba ku kakiiko kano.\nOgwo gwali mulembe gwa Benedicto Kiwanuka mu 1961, nga ye Katikkiro wa Uganda. Omuyiggo guno gwalangibwa mu Uganda Argus, olupapula lw’amawulire olwa Gavumenti nga basaba abalina obusobozi okuyiiya oluyimba lw’eggwanga.\nPolof. George Kakoma eyayiiya oluyimba lw’eggwanga.\nZaali mpaka zennyini ng’ebimu ku bitunuulirwa mu kulonda oluyimba olusinga, mwalimu okuba nga lumpi, nga luyiiye, nga lwa makulu, luwaana era nga lutunuulidde ebiseera eby’omu maaso.\nAkakiiko era kaali kaagala omuntu anaayiiya bendera y’eggwanga n’akabonero k’eggwanga. Kyokka akakiiko ka Polof. Ssenteza kaavumirirwa, nti kaali kasinga kutuulako bantu bava mu masekkati ga Uganda.\nGavumenti enkuumi yayingira mu nsonga zino. Oluvannyuma oluyimba bwa Polof. George William Kakoma, lwe lwatwalibwa okubeera oluyimba lw’eggwanga.\nOno musajja wattu atuuse kufa nga April, 08, 2012 nga tasasuddwa lwa ntuuyo ze!\nYaweebwa 2,000/- zokka ng’akasiimo ku fayiro nnamba (Civil Suit No.197 Of 2008)  UGHC 40 (30 July 2010).\nKigambibwa nti ennyimba y’oluyimba luno yayiiyiizibwa Polof. Kakoma kyokka ebigambo byawandiikibwa mukwano gwe Peter Wyngard, eyali omusomesa mu Makerere Institute of Education.\nAMATEEKA G’OLUYIMBA LW’EGGWANGA\nOluyimba luno bwe lubeera luyimbibwa buli muntu alina okuyimirira, alina okuleka byonna by’akola, omulema yekka y’ateekeddwa okuwanika omukono ate nga gwegolodde bulungi.\nEnnaku zino oluyimba lwa Uganda terukyaweebwa kitiibwa, bangi basigala batudde oba nga batambula ng’eno bwe baluyimba.\nOsanga kino kye kivuddeko Gavumenti okwenyiwa, nga kati eyagala okulukyusa bayiiyeeyo olulala.\nBannayuganda lwaki tebaagala kukyusa luyimba lwa ggwanga\nMINISITA w’ebyobulambuzi, Maria Lubega Mutagamba, nga July 2 yayanjudde enteekateeka y’okukyusa oluyimba lw’eggwanga ng’emu ku ngeri eyinza okulwagazisa Bannayuganda wamu n’okusiga mu bantu omwoyo gw’eggwanga.\nMu lukung’aana luno, minisita yabadde n’amyuka omubaka wa Uganda mu kibiina ky’amawanga amagatte (UN), Kintu Nyago, omuyimbi Omumerika John Gado, omuyimbi Maro ne munnakatemba Alex Mukulu.\nMinisita Mutagamba agamba nti okukyusa oluyimba lw’eggwanga kyakusaasaanyizibwako doola 75,000 (eza wano187,500,000/-).\n“Tumaze okukola enteekateeka z’okukyusa mu luyimba lw’eggwanga okukakasa nga buli muntu alutegeera bulungi, alwagala era aluyimba n’essanyu wamu n’okulussaamu ekitiibwa ekirugwanira”, Minisita Mutagamba bw’agamba.\nOmwogezi w’ekibiina kya NRM, Ofwono Opondo agamba nti Okukyusa oluyimba lw’eggwanga si ky’ekisinga obukulu era ekyandibadde kissibwamu ssente z’eggwanga kuba waliwo ebintu ebirala naddala ebiruma Bannayuganda.\n“Simanyi oba ddala Muky. Mutagamba yakoze okunoonyereza okukakasa nga ddala abantu tebaagala luyimba luno. Lwaki ayagala lukyusibwe kuba oyinza okwesanga nga waliwo ensonga endala lwaki tebaluyimba”, Mw. Opondo bwe yagambye.\nSsentebe wa disitulikiti y’e Luweero, Haji Abdul Nadduli agamba nti, “Amagezi bwe ganaatuyitirirako olwo buli kimu nga kituuse okufaafaagana kuba tujja kutuuka okwagala okuyusa buli kimu.\nEkikulu mu luyimba luno si kunyuma kwalwo wabula amakulu agalulimu n’ebyo ebyagobererwa nga luyiiyizibwa n’ensengeka y’ebigambo,” bw’agamba.\nAgamba: Oluyimba luno lwayiiyizibwa mu ngeri ennyonnyola embeera za Bannayuganda mu bufunze nga bw’olaba obubonero obulala bwonna kuba singa omuntu abeera waakuwandiika bikwata ku Uganda asobola okuwandiika obutabo obuwera olwo byonna tubisse mu luyimba oba buli kye tulina mu Uganda tukisse mu kabonero?\nWaliwo abaagala Uganda ekyusibwe erinnya eyitibwe MVERA (Mabira, Victoria, Elgon, Rwezori, Albert) mbu buli kitundu olwo kibeere nga kikiikiriddwa. Bwe tunaagenda nga tukyusa buli kimu tunaakoma wa?,” Haji Nadduli bw’abuuza.\nOmuzannyi w’omupiira, Hakim Magumba, agamba nti bw’owuliriza ennyimba z’amawanga amalala n’olwaffe tolina w’osinziira kugamba nti lwandirukyusizza kuba luyimba lunyuvu okukamala.\nOno agamba nti eky’abantu obutayagala oba obutamanya luyimba luno si nsonga ereetera kulukyusa kuba abatalumanyi basobola okulusomesebwa n’abaana mu masomero ne lubatendekebwa ekyo ne kiggwa.\nEyali meeya wa Kampala, Ssebaana Kizito, agamba nti oluyimba luno terwetaaga wadde okukwatibwako kuba lulinga buwangwa bwa ggwanga ng’okubutaataaganya kibeera kitaataaganya ggwanga lyonna.\n“Abagamba okukyusa oluyimba luno si ly’eggwanga kuba luno luyimba lwa ggwanga, si lwa muntu ssekinnoomu.\nOkugamba nti abantu tebaagala kuluyimba, kisobola okuva ku nsonga ez’enjawulo omuli obutalumanya oba okuba nti omuntu oba emikolo kwe balina okuluyimbira tebabyagala nga bye birina okukyusibwa, Mw. Ssebaana bw’agamba.\nOmuyimbi Bobi Wine, agamba nti okukyusa oluyimba lw’eggwanga kigenda kuba ekikolwa ky’obutaliimu ekikyasinze mu byasa byonna omuntu by’abadde ku nsi.\n“Minisita ono mu kifo ky’okulowooza ku bintu by’okwonoona ssente z’omuwi w’omusolo, lwaki talowooza ku biyinza okuyamba abantu ng’abaana abafa nga bazaalibwa, abakyala abafa nga bazaala n’embeera endala okulaba ng’abantu bafuna obulamu obulungi’, Bobi Wine bw’agamba.\nMw. Livingstone Ssewannyana, akulira ekitongole ky’eddembe ly’obuntu mu Uganda, agamba nti okukyusa oluyimba lw’eggwanga si ky’ekisinga obukulu ku bizibu eggwanga bye lirina era ekisaanidde okussibwako essira nga waliwo ebiruma abantu nga enguudo embi, eddagala n’embeera y’amalwaliro n’ebirala.\n“Gavumenti okuyiwa obutitimbe bwa ssente mbu ekyusa luyimba lwa ggwanga kubeera kwonoonya ssente za muwi wa musolo kuba sisuubira nti aliko okunoonyereza okukakasa ky’ayogera nti abantu tebaagala luyimba lwa ggwanga ensonga gy’awa okulukyusa,” bwe yagambye.\nMinisita w’amawulire mu Gavumenti y’e Mmengo, Denis Walusimbi Ssengendo agamba: Ekikulu si kukyusa luyimba wabula okuzuula ensonga lwaki abantu tebakyayagala kuyimba luyimba luno nga bwe gwali mu biseera by’edda.\nOmubaka wa Pulezidenti mu Kampala, Hajati Aisha Kabanda agamba nti ekizibu si kukyusa luyimba, wabula okukola ku nsonga oluyimba ze lussaako essira n’okussa mu mikono gya Bannayuganda.\n“Okugeza oluyimba luno lulaga nga Uganda bw’erina ettaka eggimu ne Bannayuganda bwe beenyumiriza mu mirimu gye bakolera eggwanga lyabwe kyokka bwe batunuulira nga tebalina kye bafuna mu ttaka lino okuggyako okufiirwa ssente ze bassaamu sisuubira nga basobola okufuna amaanyi agaluyimba n’essanyu,” bwe yagambye.\nPulezidenti w’ekibiina kya UFA, Betty Kamya agamba nti oluyimba luno lusobola okukyusibwa singa eggwanga liba nga terikyalina bikulu byakukolako ate nga lukyusibwa ku lw’obulungi bwa bannansi sso si balambuzi.\n“Nandyagadde okukyusa okussaamu akatundu akalambika obuvunaanyizibwa bwa bannansi eri eggwanga lyabwe nga bw’olaba mu ‘Kitiibwa kya Buganda’, Obuganda we buwera ‘Okwewaayo okukuza Buganda’, nga ky’ekimu ekiyinza okuyamba okussa mu Bannayuganda omutima gw’okukola n’amaanyi’, Muky. Kamya bw’agamba.\nOluyimba lw’eggwanga; Bwe lukyusibwamu Bannayuganda banaalwagala okusinga kati?\nGavt. terina nteekateeka yonna kukyusa luyimba lwa ggwanga - Mbabazi\nOluyimba lw'eggwanga lutta oba okunyumisa omukwano


Naalinya Edisa Nabweteme. | ABALANGIRA NABAMBEJJA\nNaalinya Edisa Nabweteme.\nPrince Wasajja James (2012)\nNnaalinya Edisa Manjeri Kiyumba Nabweteme. Yazaalibwa nga 19/December/1920. Muwala wa Ssekabaka Daudi Chwa II n’Omuzaana Nalule eyeddira Engeye. Yabatizibwa nga 9/January/1922 mu Kkanisa Lutikko e Namirembe.\nNnaalinnya Nabweteme yasomera Gayaza High School. Mu bulamu bwe, Nnaalinnya yazaala abaana bataano;\n1) Winnie Edebe\n2) Fredrick ssemazzi\n3) Florence Namayanja Luyombya\n4) Christine Nabibubbu\n5) Agnes Namitala\nAlese abazzukulu 14 era mu makaage e Mutundwe abadde akuumibwa omuko w’Embuga Hannington Kasoma Zaake gwe bamaze naye emyaka egisukka mu 50.\nNnaalinya Nabweteme abadde amanyiddwa ng’omuntu ayagala ennyo amazima era alemera ku nsonga kasita amanya nti ntuufu.\nAbadde mpagi luwaga mu nnyumba ya Ssekabaka Daudi Chwa olwokuluhhamyanga ku nsonga eziba zibuusibwabuusibwa. Yasikira obwannaalinya bwe yasikira Jjajjawe Nnaalinya Dina Kigga eyali muwala wa Ssekabaka Muteesa I, olwo n’afuuka Nnaalinya wa Ssekabaka Kamaanya e Kasengejje.\nMu mwaka 2007, Nnaalinya yayatula n’alokoka era ebbanga lyonna abadde asabira mu kkanisa ya Prayer palace e kibuye.\nOlumbe olutututteko Nnaalinnya luvudde ku musaayi ogwalegamye mu mawuggwe ge.\nTusaba Omukama katonda amuwe ekiwummulo ekyemirembe.\nAmawulire g’okuserera kwa Nnaalinya Edisa Nabweteme gatandika okuwulirwa ku lw’okutaano nga 27/July/2012, ku ssaawa ssatu ez’okumakya.\nNnaalinya yaseerera ku makya okwo ng’ali ne muzzukulu we, Kiweeweesi, Nnassuuna Halima mu International Hospital Kampala. Nnassuuna yakola ekisoboka kyonna okutegeeza abo ababadde batera okulambula omulwadde, n’okubeera ne Nnaalinya omwali, bamuleekwa n’abamu ku balangira omuli n’omulangira Kiggala David, abadde mukwano gwa Nnaalinya ennyo.\nEnteekateeka z’okujja omubiri gwa Nnalinya mu IHK zaali zirina okukolebwa mu bwangu era ssente ezasabibwa zaali akakadde kalamba. Mu kaseera ako kenyini, Omulangira Namugala ne Lubuga Nandawula baatuuka mu ddwaliro okulaba embeera bwe yali.\nYali mwami Lubega (mukwano gw’omugenzi) eyasasula sente z’eddwaliro okyasobozesa Omubiri gwa Nnaalinya okutwalibwa mu ggwanika e Mulago.\nOLUKIIKO E KABOWA.\nAbalangira abatonotono baatuula ew’omulangira omukulu mu nnyumba ya Ssekabaka Daudi Chwa II, wamu ne Ssaabalangira.\nOlukiiko luno lwateesa ebintu ebiwerako omwali n’okuwa obuvunaanyizibwa abalangira ab’enjawulo okutambuza emikolo.\nOLUKIIKO E MUTUNDWE.\nAb’enju y’omuko, Hannington Kasoma Zaake nabo baatuuza olukiiko nga nabo basala entotto ku ngeri y’okutambuzaamu emikolo. Ensonga zaabwe enkulu zaali nnyo ku kubeerawo kwa bamulekwa, ng’ekiseera ekyo abasinga baali bakyali ku manga. Mulekwa omu yekka, Nnaava Florence Namayanga Luyombya ye yaliwo akaseera ako.\nBaakizuula nti enteekateeka zonna zaali zeetaaga ensimbi nnyingi ddala era olwo ne basala entotto okufuna ssente ezo. Ekiteeso ekyasooka okuyita kwe kuteegeza emikwaano gya Nnaalinya omwali n’omukulembeze w’eggwanga.\nObubaka bwatekebwateekebwa era ne butwalibwa mu ‘State House’ eyo era gye basobola okujja obuyambi abwatandika okutambuza emikolo.\nAbantu ab’enjawulo baatandika okweyiwa mu maka g’omugenzi okukubagiza bamulekwa wamu n’omuko w’Embuga, Zaake.\nEnteekateeka y’okutereka Nnaalinya yatandiika okukolebwa wakati w’okwebuza ku njuyi zombi. Ababaka baatumibwa eri Omulangira Omukulu, Alexander David Ssimbwa okumubikira mu butongole era mu bano mwe mwali n’omulangira Kiggala David abadde akolagana obulungi n’abakulu bano ababiri. Abalangira n’abambejja ab’enjawulo abalala beegatta ku ba mulekwa okutambuza enteekateeka.\nOmulangira Robert Mukuma yakuleemberamu banne okugenda okubikira ba Ssekabaka b’omu Busiro era ng’ono yayambibwako ne Nnaalinya Zalwango ow’e Bugembegembe. Omulangira Mukuma era eyakulemberamu kaweefube w’okulongoosa embuga y’e Kasengejje nga kimaze okutegerekeka nti wajja kubeerayo emikolo egimu.\nOmulangira David Walugembe Bamweyana yakulemberamu enteekateeka z’e Kasubi mu Masiro ewaali ow’okuterekebwa Nnaalinya ayali aseeredde. Yayambibwako ne Katikkiro Kaggwa ow’e Kasubi.\nOmulangira James Wasajja ye yakunganya era n’awandiika ebyafaayo bya Nnaalinya wamu n’okubaga enteekateeka y’okusabira omwoyo gw’omugenzi. Yayambibwako Omulangira Ggoloba Muwenda. Omulangira Wasajja yasabibwa akulembere enteekateeka zonna (Master of Ceremonies) okutuuka nga Nnaalinya amaze okuterekebwa.\nOmutaka Kasujju Lubinga, Nnaalinya Zalwango ow’e Bugembegembe wamu ne Lubuga w’e Kyebando n’e Mubango be baasabibwa okukulemberamu omukolo gw’okumusika.\nOmulangira David Kiggala (omu ku balangira abatono ennyo abaali mikwano gya Nnaalinya) ye yali akwanaganya enteekateeka zonna ez’enjuyi zombi. Ekyo kyajjawo kubanga yali amanyidwa bulungi ku ludda lw’Abalangira ate ne ku lwa bamulekwa.\nOlwokuba nti abakungubazi beeyiwanga mu maka ga Nnaalinya e Mutundwe okuva lwe yaseera ku Lwokutaano okutuusa lwe yatwalibwa mu kkanisa ku lwa Bbalaza. Bamulekwa baakulemeberamu enteekateeka okulaba nti awaka wateekebwateekebwa bulungi era nga waliwo n’ebyokulya ebimala.\nKu ludda olwo baali bakulemberwamu Nnaava Florence Namayanja Luyombya, bakiweeweesi; okuli Racheal Nabatanzi , Nassuuna Halima ne Kiweeweesi Ibra. Omuko Dr. Jack Luyombya naye yawabulanga bwe yalinga atuukiriddwa.\nOLUKIIKO OLWAWAMU E MUTUNDWE\nKu Sunday nga 29, July, omubiri gwa Nnaalinya gwatuusibwa mu makaage e Mutundwe ku ssaawa 9:34 ez’olweggulo. Abakungubazi ab’enjawulo bajja okukuba eriso evvannyuma ku Nnaalinnya eyali awummudde.\nEssaawa bwe zaali zikunukkiraza okuwera ekkumineemu, Abalangira n’Abambejja nga bakulemberwamu Omulangira Omukulu David Ssimbwa nabo baatuuka e Mutundwe. Olukiiko lwatandikirawo era nga luno mwalimu Abalangira n’Abambejja wamu ne bannaalinnya. Lwakubirizibwa Omulangira Ssimbwa ng’ayambibwako Omulangira David Namugala n’omulangira James Nakibinge. Abamu ku balala abaalimu ye; Mulangira James Jjunju, Lubuga Gladys Nandawula, Mulangira Kimera Luswata, Mulangira James Wasajja, Nnaava Florence Namayanja ne Ssaava Fredrick Ssemazzi, eyatweyunga oluvannyuma nga yaakatuuka okuva mu America gy’abeera.\nAbakulu mu nnyumba ya Ssekabaka Daudi Chwa II baali bazze okumanyisibwa ku nteeketeeka nga bwe ziyimiridde, okuva omubiri gwa Nnaalinya bwe gwali guggyiddwayo mu ddwaliro. Bannyonnyola nti enteekateeka ezimu enkulu zaali zibusiddwa amaaso, omwali n’ekikolwa ky’Omuko okugenda mu butongole okubikira eb’enju ya Ssekabaka Daudi Chwa II.\nMu kuteesa ku byali byogeddwa abalangira, muwala w’omugenzi Nnaava Florence Namayanja yategeeza olukiiko nti ye nga mulekwa eyali aliwo mu kadde akazibu ako (nga banne bonna babeera ku mawanga) yali akyali mu kyekango kyokuviibwako nnyina. Bwatyo yatuuma Omulangira Kiggala David agende abikire Omulangira Ssimbwa kubanga ye (Naava) yalabaanga omugenzi ng’atuma Kiggala ku nsonga enkulu eri Omulangira.\nWabula Naava yasaba bakadde bamusonyiwe bwe wabaawo ekyali kisobye mu nteekateeka kubanga naye alina bingi byatamanyi naddala ebikwata ku bulombolombo. Yayongera okuteegeeza olukiiko nti omuko (bba w’omugenzi) naye yali mu mbeera nzibu nnyo ey’obulamu bwe nga yeeraliikiriza. Bwatyo yali tasobola kutuukiriza egimu ku misoso egyali gye taagibwa mu kadde ako.\nAbalangira baasaba okumanya abaali bakoze ku ky’okubikira State House era baategeezebwa nti mulekwa yakwatagana nabo Nnaalinnya bwe yatumangayo, ne batuusa obubaka obubika eri President. Wabula abalangira beemulugunyamu nti waliwo abatandise okugenda mu State House mu linnya ly’enju ya Ssekabaka Daudi Chwa ng’Abalangira abakulu tebamanyi.\nWabula ku nsonga eno kyazulibwa nti bamulekwa be baali baweerezza obubaka obutongole eri President, mukwano gwa nnyaabwe (Omugenzi).\nWadde nga waliwo erinnya ly’Omumbejja eryali lyogerwa okuviira ddala nga Nnaalinnya yakawummula, era eyali amanyiddwa ennyo mu by’okujjanjjaba omugenzi, olukiiko lwasaba lukakasibwe ku ani yali agenda okusikira Nnaalinya. Wano omukiise omu yalambulula nti oluusi wabeerawo okusalawo okwawula mu busika; ne wabeerawo asikira omusaayi ate n’asikira obwannaalinya.\nNg’okuteesa kugenda mu maaso, omuko Dr. Jack Luyomnya yasaba akube akaama Omulangira Ssimbwa ku nsonga y’obusika nga bwe yawulira okuva ew’omugenzi. Wano olukiiko lwayimiriramu era omuko, wamu ne mulekwa Nnaava Florence Luyombya, Omulangira Ssimbwa n’omulamngira Namugala baafulumamu wabweru, ne beegeyaamu.\nOluvanyuma nga bakomyewo, kyalangirirwa nti obusika bw’obwannaaalinnya bwali buweereddwa Omumbejja Zalwango Lubega (Owa Mawanda e Salama). Ku ky’omusika okuba era ow’omusaayi, ekyo kyali kya kwebuuza ku bamulekwa oluvannyuma. Omulangira Ssimbwa yasaba olukiiko lufundikirwe kisobozese bannaalinnya nabo okuteesa ku nteekateeka eziddako.\nEbyasalibwawo mu lukiiko lwa bannaalinnya\nBannaalinnya baasalawo nti abaali balondweddwa okukulembeeramu emikolo gy’okubikka akabugo baali batuufu era munno mwe mwali; Naalinnya Nayimbabuna, Lubuga w’e Kyebando ne Lubuga w’e Mubango.\nBaateesa nti Omutaka Kasujju Lubinga ku luno abeerewo, twewale ebyaliwo mu kubikka akabugo ku Nnaalinnya Nakabiri e Kasubi ebbanga eritali ly’ewala.\nOmukolo gw’okubikka akabugo gwali gwa kukolebwa mu mbuga ya Jjunju e Kasubi oluvannyuma omusika atwalibwe ewa Kikome.\nEntaputa y’okusalawo kwa bannaalinnya\nMu kwebuuza okwakoleddwa abaali ab’okukola omukolo gw’obusika baazuula ensonga zino nga nkulu okwetegereza;\na) Nnaalinnya Nabweteme yali Nnaalannyi wa Ssekabaka Kamaanya e Kasengejje. Ssekabaka Kamaanya ye yali azaala Ssekabaka Ssuuna e Wamala ng’oyo y’azaala Ssekabaka Muteesa I e Kasubi Nabulagala.\nMu nnonno entuufu Nnaalinya wa Ssekabaka Kamaanya tasobola kukolebwako mikolo mu mbuga yamuzzukulu we!\nb) Obwannaalinnya omusika bw’atwala bwa Ssekabaka Kamaanya, sso si bwa ba Ssekabaka Muteesa I, Mwanga II, Chwa II oba Muteesa II, nti Naalinya alina kubasanga Kasubi. Wabula obwannaalinnya obusikirwa bwa Kamaanya e Kasengejje.\nc) Amasiro ga Kamaanya e Kasengejje ssi wala nnyo, nti obolyawo kyali kya kugotaanya enteekateeka y’okuziika e Kasubi.\nd) Embeera y’amasiro g’e Kasubi mu kaseera kano ssi nnongoofu kukolerayo mikolo gya nnonno. Amasiro gakyali mu muyonga nga ne ba Ssekabaka tebawumudde ntende!.\nBannaalinya abasing obungi, naddala abaazaalibwa okuva mu bassekabaka abaterekebwa e Kasubi, bazze bakola omukolo gw’okubikka akabugo mu masiro e Kasubi ate oluvanyuma ne batwalibwa mu mbuga zaabwe oz’obwannaalinya. Kino kituufu naye si kya nnonno!\nOkuva Obuganda lwe bwatabanguka mu myaka gy’enkaaga, emikolo mingi egyennonno gyakyusibwakyusibwa olwembeera. Kyafuuka kizibu okutambuza emikolo nga bwe kyandikoleddwa olwo ebisinga ne bitandika okukolebwa e Kasubi.\nKizuuliddwa nti olwenkola, amasiro mangi gasaanyeewo olwokuba bannaalinnya bwe bamala okusikira e Kasubi ate nga baakuzikibwa Kasubi, tebafaayo kukulakuulanya mbuga ze basikidde. Bangi kubo bazitunze!\nMu Kkanisa Lutikko e Namirembe\nBannaalinnya, Abalangira n’Abambejja, bannaava ne bassaava, bakiweeweesi, abakungu b’e Mengo, Abako n’abemikwano bangi beeyiwa e Namirembe okuwerekera Nnaalinya mu kusaba okwenjawulo. Abaamu ku bakungubazi mwe mwali; Omulangira Omukulu David Ssimbwa, Ow’omutuba gwa Chwa, Omulangira Fredrick Walugembe, Omulangira David Namugala, Nnaalinya Getrude Tebattagwabwe (n’abolulyo abalala bangi ddala); eyali Katikkiro Dan Muliika, amyuka Katikkiro II, Owek. Mohammed Sekimpi Ssemambo; bamulekwa, Saava Prof. Fredrick Semazzi ne Naava Florence Namayanja Luyombya ne ba Kiweeweesi.\nEbigambo bingi ebayogerwa ku Naalinnya eyali awumudde era nga mwabo abayogera kwe kwaali; Fredrick Semazzi, kulwa bamulekwa, obubaka bw’omuko bwasomebwa muganda w’omuko Hannington Kasoma Zaake ate obw’omulangira David Ssimbwa, kulwa ab’enju ya Chwa, bwasomebwa Omulangira James Jjunju.\nObubaka bwa Katikkiro bwasomebwa amyuka Katikkiro ow’okubiri Owek. Mohammed Sekimpi Ssemambo. (butungiddwako e mabegga)\nOmulangira James Wasajja (M.C) yeyakulemberamu enteekateeka eyo waggulu era abogezi bwebamaliriza olwo naasoma obubaka obuwandiike nga obusinga bwali buva mu balangira, banaava ne bakiweeweesi abaali eyo mu mawanga g’ebunayira.\nOmukolo gw’okubikka akabugo\nOmuteesiteesi (M.C) yategeezebwa abaali bakulembeddemu omukolo gw’okubikka akabugo, nti bbo baali bamaze okutuuka e Kasengejje emikolo gyegyali gigenda okukolebwa era ne bamusaba ategeeze oyo eyali alondeddwa okukolebwako emikolo egyo. Omuteesiteesi yasisiinkana omusika ku saawa 4 ez’okumakya era namutegeeza ebyali bimutumiddwa. Omusika yebaza omuteesiteesi olw’obubaka obwo era nebakaanya nti tebaali baakutegeeza bantu bangi kubaga omukolo gwali gwakyaama.\nOkusaba nga kuwedde, omuteesiteesi yategeeza aba A-Plus Funeral Service wa emikolo egyiddako gye gyali egy’okuba era nanoonya n’omusika amutegeeze nti aba Funeral Service baali basimbudde okwolekera e Kasengejje. Omuteesiteesi kyamubuukako bweyasanga omusika nabambejja abalala nga ye ateekateeka kugenda Kasubi. Omusika yategeeza omuteesiteesi nti yye (omusika) simwetegefu kugenda eyo munsiko! Omuteesiteesi yategeeza Omulangira Omukulu David Ssimbwa ebituusewo. Omulangira yayita omusika namusaba agende e Kasengejje akole emikolo oba yye (Omulangira) yali wakulonda omumbejja omulala yenna anaasobola okugenda e Kasengejje!\nNg’omubiri gwa Naalinnya gutuusiddwa e Kasengejje, (ku saawa musanvu) enteekateeka zonna zaali ziwedde era ng’abaali ab’okukulemberamu emikolo egyo baali beetegese dda. Baatuubuza omusika era netubategeeza nti yali mu kubo ng’ajja.\nNga wayiseewo esaawa namba n’ekitundu, Omutaka Kasujju Lubinga yakubira Omulangira David Ssimbwa namutegeeza embeera bweyali era Omulangira nasalawo bwati;\n“Bwekiba nga Omumbejja Zalwango (muwala w’omulangira Mawanda e Saalama)eyali alondeddwa okubikka akabugo agaanyi okumukolako emikolo, Kasujju Lubinga agende mu maaso abikkise Omumbejja Stella Serwamutanda Ndagire (Omwana wa Sir. Edward Muteesa II) eyali ow’okusikira omusaayi.”\nKu saawa 3:00 ez’emisana, Kasujju Lubinga ngayambibwako Naalinya w’e Bugembegembe, Lubuga w’e Kyebando n’eyali Lubuga wa Naalinya Nakabiri ne bateekateeka Omumbejja Stella Ndagire era nabikka akabugo ne lubuga we Omumbejja Milly Ndagire. Oluvanyuma omubiri gwa Naalinya eyali awumudde gwaatwalibwa e Kasubi okuterekebwa.\nKu Masiro e Kasubi\nNg’omubiri gwa Naalinnya gutuusiddwa e Kasubi mu masiro, Omulangira omukulu ow’embuga eyo, David Walugembe Bamweyana yayogera eri abakungubazi era yagamba bwaati;\nBannaalinnya, abalangira nabambejja, basaava ne banaava wamu ne bakiweeweesi; abako n’abemikwano , bakungubazi banange.\nEmbuga ya Jjajjaffe Muteesa I nate evuddemu Omuzzukulu atasobola kuzzikawo! Tuyenjedde! Ebbanga eritabade lyewala twakava mu maziga ng’omuzzukulu omulala, eyali Naalinnya wa Ssekabaka Muteesa II, Naalinnya Elizabeth Nakabiri aseredde.\nKuno kusomozebwa kwa mannyi nnyo eri abazzukulu ffenna abava mu mbuga eno era mbasasira olw’eddibu lino eritasobola kuddizibwawo. Ntuusa okusaba kwange eri abazzukulu b’embuga eno okumanya nti kano ke kaseera kenyini wetwetagira okwegatta, twehhaange okusoomozebwa okutwolokedde.\nBulijjo ebitulemerera tubyolekeza mu bakadde baffe bano abatuvuddeko. Kati ke kaseera tukolere wamu, tusobole okugonjola ebyo byonna ebiri mu bazzukulu b’embuga eno.\nOmutonzi abeere naawe,\nOluvannyuma lw’okwogera okwo, Bishop Luwalira okuva e Namirembe yakulembera okusaba okusembayo era Naalinnya naterekebwa mu nju omwaterekebwa gweyasikira, Naalinya Dina Kigga.\nEkijjulo kyagabibwa mu masiro e Kasubi era abamu ku bannalinnya, abalangira nabambejja basigala e Kasubi ate abalala ne bolekera e Kasengejje ewaali Naalinya omuggya.\nEnkeera Kasujju Lubinga yakola omukolo ogw’okusumika Naalinya era Naalinnya nagabula ekijjulo kye ekyasooka mu maka ga bbawe (Kamaanya) e Kasengejje. Naalinya Stella Ndagire yakola emikolo emirala egy’obuwangwa ngabweyalambikibwa abakuliramu enteekateeka ezo.\nKu lunaku olwokusatu, Naalinnya yatuuka mu Lubiri e Banda ng’eyo yasanga Beene amuddemu oluvanyuma lw’emikolo gyamatikkira egyali ku lw’okubiri e Sentema, mu Busiro. Wabula yawereza obubaka obuyozaayoza Naalinnya Stella Ndagire ng’abuyisa mu muwandiisi we ow’ekyaama.\nNaalinnya oluvannyuma yasiibula bakadde omwali Omumbejja (Sengaawe) Mugale Kisingiri , N’omulangira (Kitaawe) David Ssimbwa, olwo nayolekera okudda mu America gyabeera. Yaleeka eteeseza ne ba mulekwa okukola emikolo ey’okubuko amangu ddala ng’embeera y’okungubaga ewedde.\nTutuusa okwebaza kwaffe eri abasawo abakoze kyonna ekisoboka okukwatirira obulamu bwa mukadde waffe. Twebazaamu ak’ensusso, Dr.Ephrahim Batambuze (Nakasero hospital) olwobukugu n’omukwano by’alaze mu kujjanjaba mukadde waffe\nTwebaza n’abasawo abalala b’akoze nabo omulimu guno omuli, Dr. Sulaiman Lubega (heart Institute), Dr Kasule (Mirembe Medical Centre) ne Dr Turitwinka.\nTwongera okwebaza Bishop Grivas Musisi Ssaalongo abadde omusumba wa Nnaalinya mu kkanisa ya ‘Prayer Palace’ eyasobola n’okujjanga n’amusabira mu makaage mu biseera weyalemererwanga okugenda mu kkanisa.\nTwebaza ak’ensusso Omuzzukulu Halima Nassuuna olwokujjanjaba mukadde waffe ebbanga ly’obulwadde lyonna.\nKatutwale omukisa guno okwebaza ennyo, ennyo President Yoweri Kaguta Museveni olwomukwano ogwannamaddala gw’abadde nagwo olwobutalekereranga Nnaalinya.\nTumwebaza olwobutalekereranga Nnaalinya mu biseera byonna ebyobulwadde. Omukama amuddizeewo\nTusembyayo buli muntu akoze ekisoboka okulaba nga mukadde waffe awerekerwa mu kitiibwa mu lugendo lwe luno olusembeyo.\nOne thought on “Naalinya Edisa Nabweteme.”\nTebattagwabwe Phiona says:\nwow thank you for the information given!


Bukedde Online - Minisita atongozza olukiiko lwa UPRS olukung'aanya ssente z'abayimbi\nMinisita atongozza olukiiko lwa UPRS olukung'aanya ssente z'abayimbi\nMinisita w'ebyamateeka , Polof. Ephraim Kamuntu atongozza olukiiko olufuzi olw’ekibiina ekirwanirira eddembe ly’abayiiya n’okukung’aanya ssente eziva mu bye bakola (UPRS) olwalondebwa gye buvuddeko n’abakubiriza okuba ab’esimbu nga bakola emirimu gyabwe.\nMinisita Kamuntu (wakati) n'abamu ku bammemba ba UPRS.\nMinisita w'ebyamateeka , Polof. Ephraim Kamuntu atongozza olukiiko olufuzi olw'ekibiina ekirwanirira eddembe ly'abayiiya n'okukung'aanya ssente eziva mu bye bakola (UPRS) olwalondebwa gye buvuddeko n'abakubiriza okuba ab'esimbu nga bakola emirimu gyabwe.\nEra akubirizza abayimbi ne bannabitone abalala okwegatta bakolere wamu nti lwe bajja okufuna mu nteekateeka eno. Bino yabyogeredde ku Hotel Africana awaabadde omukolo guno. Baafunye n'okubangulwa mu kaweefube w'okulaba nga bakola emirimu gyabwe n'obuvunaanyizibwa.\nMinisita yategeezezza nga kino bwe kikoleddwa mu kiseera ekituufu nga ne gavumenti evuddeyo n'amaanyi okuyamba bannabitone n'awa eky'okulabirako eky'etteeka eryayisibwa okukugira abantu okumala gakozesa bintu by'abalala bye bayiiyizza nga tebamaze kufuna lukusa. Yagambye nti bwe banaayogeza eddoboozi erimu bajja kufunamu nnyo.\nYe Justin Bas omu ku bammemba ku lukiiko luno agambye nti babadde balindiridde mukolo guno okutandika okukola era kati bagenda kulonda obukiiko obugenda okukola emirimu egy'enjawulo okulaba ng'abayimbi n'abantu abalala baganyulwa mu kibiina kino n'okufuna ssente ezeegasa okuva mu bye bakola.\nBino we bibeereddewo ng'abayimbi ne bannabitone abalala beemulugunya ku ssente entono ezibaweebwa okuva mu bintu bye bakola ate nga bagamba ssente nnyingi ezisoloozebwa era nga kino kye kyaviirako olukiiko lwa James Wasula eyali akulira UPRS okugobwa ne bateekawo enteekateeka y'okufuna olukiiko olupya.\nYe Justin Bas


Bukedde Online - Omukazi alaajanidde akakiiko k'ettaka: Looya amufeze ssente ezisoba mu kawumbi\nAbantu 300 babakoonedde enju e Mukono\nOMUKAZI alaajanidde akakiiko akabuuliriza ku mivuyo gy’ettaka kamuyambe kawalirize munnamateeka w’omu Kampala Richard Buzibira amuddize ssente ezisoba mu kawumbi ze yamufera nga gavumenti eriyirira bannanyini ttaka e Buyaga.\nNansubuga ne looya Buzubira gw'alumiriza okumufera ettaka erikunukkiriza mu buwumbi bwa ssente\nTeddy Nansubuga 57, ow’e Kibaale, yategeezezza Omulamuzi Catherine Bamugemereire nti ye yazaalibwa bw’omu ne bazadde be baafa, ekikubagizo ky’alina be baana 10 be yazaala naye omu yafa.\nYagambye nti yalina ettaka lye yasikira ku jjajja we Peter Seviiri ku bbulooka 223 poloti 1 Buyaga nga liweza mayiro bbiri. Waliwo abaali balikaayanira bwe baamutwala mu kkooti n’abawangula yagenda okulaba ng’obwavu bumutta kwe kusalawo okulitunda.\nBaamuwa amagezi atwale ekyapa mu gavumenti bamuliyirire okuva mu nsawo ya ‘Land Fund’ naye kwe kusitukiramu.\nNansubuga yatuukirira Munnamateeka Buzibira amukolere ku nsongaze ng’obwesige bwonna abutadde mu Buzibira kubanga ye tasobola kusoma Lungereza yakoma mu P5.\nEnsonga bwe baazitambuza n’alaba nga baluddewo okumusasula, Buzibira kwe kumutegeeza nti ye asobola okumufunira omuntu amuwa ssente ze yeetaaga olwo oyo aguze n’asigala ng’abanja gavumenti.\nNansubuga bwe baamuwa empapula okuteekako omukono ne bamusasula obukadde 80, baamutegeeza nti awandiika ku ndagaano ya kutunda ttaka lye kyokka nga Buzibira akwataganye ne banne ne balagira Nansubuga okuteeka omukono ku mpapula eziwa Buzibira obuyinza (‘Powers of Attorney’) okubanja ssente ku lwa Nansubuga.\nMukazi wattu yawuniikiridde ng’amyuka munnamateeka w’akakiiko John Bosco Suuza amutegeeza nti Buzibira abadde akozesa empapula zino okubanja ssente era nga zijjira mu linnya lya Nansubuga era lino ettaka lyokka Buzibira baakamusasulako obukadde 821 akyabanjaayo obukadde 190 kubanga baalibaliriramu akawumbi kamu n’ob-ukadde 400.\nEttaka eddala eriri ku bbulooka 224 poloti 1 e Mubende nalyo ekyapa Nansubuga yakiwa Buzibira n’amu-sasula obukadde 190 kyokka bwe baagenda mu gavumenti okubasasula baalibaliriramu obukadde obusoba mu 800.\nBaagenze okubalamu ze baakamusasulako ng’akyabanjaayo obukadde 250 naye nga zonna Buzibira azze aziggyayo ku lwa Nansubuga.\nBuzibira bwe yalabiseeko mu Kakiiko nga April 18, 2018 yategeezezza nti akolera mu kkampuni ya Frank Tumusiime & Company Advocates. Oluvannyuma lw’okumukaza okumala ebbanga eddene annyonnyole engeri gye yakwataganamu ne bannannyini ttaka ne bamuwa obuyinza okubaggyirayo ssente, yayogera ebikontana.\nMunnamateeka w’akakiiko yamusomedde amannya g’abantu b’agamba nti baamuwa obuyinza okubaggyirayo ssente z’ettaka lyabwe. Amannya ge yamusomedde kwabaddeko: Joackim Kateregga Balikyewuunya ettaka liri ku bbulooka 163 poloti 1 Buyaga baamusasula obukadde 550, bbulooka 282 poloti 2 Buyaga ekyapa kiri mu mannya ga Julius Busulwa.\nBusubira baamusasula obukadde 250, bbulooka 272 poloti 3 Bugangaizi baamusasula obukadde 20 kiri mu mannya ga Matiya Muyomba, bbulooka 224 poloti 1 mu mannya ga Teddy Nansubuga baamuwa obukadde 200, poloti 28 baamuwa akawumbi kamu n’obukadde 800 liri mu mannya ga Joseph Sande.\nSsente endala baazisasula mu mannya ga kkampuni ya Frank Tumusiime & Co. Advocate. Kuliko: bbulooka 153, 164 poloti 2,1 ne 21 baalisasula 1,400,000,000/- liri mu mannya ga Daniel Kateregga, bbulooka 107 poloti 1 liri mu mannya ga Desire Wamala ne Alexandra Kasanvu baalisasula 1,300,000,000/-, bbulooka 272 poloti 3 mu mannya ga Matiya Muyomba baalisasula 1,500,000,000/-\nBaagenze okumubuuza omuwendo gwa ssente zonna n’ategeeza nti baakamusasulako 13,354,439,000/- akyabanja 5,310,000,000/-. Omulamuzi yamulabudde nti teyeesunga okuddamu okufuna wadde 100/- kubanga buno bubbi bwe batayinza kukkirza kuddamu kugenda mu maaso.\nWano Omulamuzi we yasinzidde okumulagira atwale empapula z’abantu bano zonna mu kakiiko ye yennyini (Buzibira) nga tatumye muntu mulala.\nBalumirizza Ssaabalamuzi Katureebe okwekomya ettaka yiika 840


Bukedde Online - Ezzike liwambye ebbujje; limukeccuddeko obusajja\nEzzike liwambye ebbujje; limukeccuddeko obusajja\nAb'oludda oluvaganya Gavt. bawagidde Rugunda\nAb'oku Nasser Poliisi ebakubye ttiyaggaasi\nOmwana ow’emyezi ebiri ali mu ddwaliro ekkulu e Hoima apooca na bisago oluvannyuma lw’ezzike okumuwamba ku nnyina.\nBya George Niyonzima\nOmwana ono (amannya gakisiddwa), nga mutabani wa Rosemary Nyangoma ,40, ne Nyasio Byaruhanga 40, nga bonna batuuze b’e Kikinga-Nyarugabo, mu gombolola y’e Bugambe mu disitulikiti y’e Hoima abadde azazikiddwa wansi w’omuti okumpi ne nnyina waabadde alima.\nEzzikke lisituddewo omwana ne lidduka naye era enswagiro yalyo yeetanudde Nyangoma okutunula awabaddeomwana we nga tamulabawo.\nOkutunula ku zzike nga limusitudde lidduka naye kwe kukuba enduulu esoombodde abatuuze.\nNyangoma eyasangiddwa mu woodi ya kazolite annyonyodde nti bwe balifunzizza, ezzike omwana limukwese mu nsiko we bamusanze naye nga limutuusizzaako ebisago eby’amaanyi naddala ku magulu n’ebitundu eby’ekyama.\nNyangoma nnyina w’omwana agamba nti “nina okutya kw’amaanyi simanyi oba omwana wange alizaala kubanga ezzike limulumye nnyo n’okumukwagula mu bitundu bye ebyekyama” Okuva jjo lwelyamulumye tanayonkako, tanebakako akaaba bukaabi”\nByaruhanga, kitaawe w’omwana nga kinyoozi mu katawuni ke Kalongo mu Hoima agamba nti amazike gano gaaleetebwa mu kibira kye Mumpundu okumpi ne nnimiro z’abantu n’asaba abakwatibwako okumuwa obuyambi kubanga ye talina ssente zimala kujjanjaba mwano ono.\nByaruhanga agamba nti omwaka oguwedde era ezzikke lya ddusa mutabani we omulala.\nFrancis Mulwanyi, ng'ayakulira eddwaliro ly’e Hoima yakiggumizza nti amazike gasusse okulumba abatuuze mu kitundu kino.\nBukedde Online bwagezezzako okufuna ekigambo okuva mu ba Uganda Wildlife Authority (UWA) n’aba Chimpanzee Sanctuary and Wildlife Conservation Trust (CSWCT) abavunaanyizibwa ku mazike gano naye ne batabafuna kubanga tebabadde mu woofiisi wetutuukiddeyo..\nAbatuuze bagamba nti guno ssi gw’emulundi ogusoose amazike okulumba abaana mu kitundu kino.\nMu mwezi ogw’omukaaga omwaka oguwedde omwana ow’emyezi omukaaga okuva e Mparangasi-Kyabigambire mu Hoima amazike g’amusika mu mugongo gwa nnyina ne gamutuusaako obulabe obw’amaanyi.\nOmwana yaddusibwa mu ddwaliro e Hoima oluvannyuma lwokumenyeka okugulu.\nNaawe ndeka nnina 'ethonyi'\nSsente enkadde zikoma mu March 2013\nAngella Kalule bamubbyeeko essimu okuli obutambi bwe\nEbipya bizuuse ku katambi ka Angella Kalule\nFamire ya Ssemwanga egaanyi Zari obutadda ku kiggya kya bba


Bukedde Online - Big Eye omuziki gwe Uganda gumukeese\nBig Eye omuziki gwe Uganda gumukeese\nLaba bano bwe beenoonyeza amagombe\nOMUYIMBI Big Eye omuziki gwe Uganda gw’andiba nga gumukeese n’adduka. Asibidde Bungereza gye yafunye obubudamo. Oba yagenze kukuba kyeyo, oba kulaba maama w’omwana we? Nze naawe. Loodi ono azze yeekwasa bayimbi banne okumwogerera amafuukuule olw’okubeera mu kibiina kya Bryan White Foundation ekiwagira ennyo Pulezidenti Museveni.\nOMUYIMBI Big Eye omuziki gwe Uganda gw’andiba nga gumukeese n’adduka. Asibidde Bungereza gye yafunye obubudamo. Oba yagenze kukuba kyeyo, oba kulaba maama w’omwana we? Nze naawe.\nLoodi ono azze yeekwasa bayimbi banne okumwogerera amafuukuule olw’okubeera mu kibiina kya Bryan White Foundation ekiwagira ennyo Pulezidenti Museveni.\nWiiki ewedde yalinnye ebbaati n’agenda e Bungereza ye kye yayise okuwummula ku bigambo by’abateesi kyokka waliwo atugambye nti ebyo ayogera bya kwekwasa ekituufu kiri nti omuziki gwe Uganda gubadde gumukeese.\nEra yatugambye nti bwe yayawukana ne mukyala we Donzella, yafunayo omukazi omulala ebeera e Bungereza nga kirabika gwe yagenze okulaba ne bbebi waabwe. Big Eye omu ku bammemba ba ‘Podium’ ye yayimba ennyimba nga ‘‘Phisically fit, Tusaasaanya, Self Contained, Salompasi’ n’endala.


Bukedde Online - Abavubuka mwewale okunyooma emirimu- Minisita Namuganza\nPulezidenti Museveni akoze enkyukakyuka mu Magye ga UDPF\nBrig. Flavia Byekwaso alondeddwa ku ky'obwogezi bwa UPDF ekibaddemu...\nKabaka akubirizza abantu obuteerabira kirwadde kya Mukenenya...\nAbakulira abasuubuzi b'omu kikuubo bongedde amaanyi mu kulwanyisa...\nAbavubuka mwewale okunyooma emirimu- Minisita Namuganza\nOwa bodaboda ataasizza omuwala gwe babadde...\nAdded 4th June 2018\nMinisita omubeezi ow’ettaka mu ggwanga, Persis Namuganza avumiridde enkola y’obwassemugayaavu mu bavubuka ensangi zino ekibaviiriddeko n’okulondoba mu mirimu egimu ne bagaana okugikola ate nga baavu n’eky’okulya tebakirina.\nNamuganza ng'ayogera eri Bannamukono.\nNamuganza agamba nti kikyamu gavumenti okuperereza bamusiga nsimbi abazze mu ggwanga ne batandika amakolero okuli mu kibangirizi e Namanve n’e Mbalala naye ng’eby’embi ate abakozi abagakolamu bava mu disitulikiti z’engulu nga Moroto, Karamoja, Lira n’endala.\nOno yabadde ayanukula ssentebe wa disitulikiti y’e Mukono, Andrew Ssenyonga eyamuloopedde nti wadde Mukono y’emu ku disitulikiti ezisinga okubeeramu amakolero amangi, ate eky’ennaku kwe kuba nti n’abavubuka bangi mu kitundu kye kimu tebalina mirimu.\nSsenyonga yagambye nti abavubuka mu kitundu kino baagaana okukola mu makolero olw’ensonga ez’enjawulo omuli okuba nti bamusiga nsimbi basasula ensimbi ntono, emirimu egirimu okuba egy’amaanyi ennyo nga bwe batyo baasalawo okusigala ku nguudo nga tebalina kye bakola ye ng’omukulembeze ky’avumirira.\n“Eky’ennaku kwe kuba nti abakozi mu makolero gano abava mu bitundu bye wala ate bwe bakungaanya ensimbi bagula ettaka ly’obusika ku bavubuka bano bbo mu nsimbi ne bagulamu bodaboda abamu ne zibaviirako n’okufa n’endala ne zibbibwa bwe batyo ne basigala mu bwavu obutakoma. Twogedde ku nsonga zino okumala ebbanga naye be tubuulira tebawulira,” Ssneyonga bwe yannyonnyodde.\nBino byabadde mu kukuza olunaku lw’abakozi olwabadde ku kitebe kya disitulikiti y’e Mukono ku Lwokuna.\nMu kwanukula, Namuganza yasabye abazadde okukuza abaana baabwe nga bababuulira obubi n’obulabe obuli mu kunyooma emirimu n’obwa ssemugayaavu ekibaviiriddeko n’olumu okwefuulira abazadde baabwe ne babatta basobole okubalekera eby’obugagga beegazaanye.\nNamuganza era yalabudde abavubuka abaafuna ensimbi ez’okwekulaakulanya eza Youth Livelihood Program (YLP) n’abakyala abafunye enzimbi eza UWEP okuzikozesa obulungi beewale okukola ng’abavubuka abasooka okuzifuna ne bazirya buli nga na kati abamu baliira ku nsiko.\nOluvannyuma yakwasizza ebibiina by’abakyala eby’enjawulo okuva mu magombolola 13 ceeke y’emsibi ya bukadde 178 ez’okukola emirimu beekulaakulanye.\nMinisita Persis Namuganza\nOmwana eyabuziddwawo e Nkokonjeru asattizza abatuuze\nOmutaka Namuyonjo awabudde ku Bugerere\nSsemakookiro ali mu Lubiri azannya: Akuze\nAbaganda b'omu Ankole: Emyaka 100 nga basuubulayo emmwaanyi, ente n'okubuulira enjiri\nPulezidenti Museveni akoze ...\nBrig. Flavia Byekwaso alond...\nUPDF elonze Brig Gen Flavia Byekwaso mu kifo ky'omwogezi wa UPDF ekibaddemu Brig. Gen. Richard Karemire ate Karemire...\nKabaka akubirizza abantu ob...\nKABAKA Ronald Muwenda Mutebi II alagidde abavubuka okukomya okwekubagiza n'okuggwamu essuubi naye beesitule bakole...\nAbakulira abasuubuzi b'omu ...\nABAKULIRA abasuubuzi b'omu Kikuubo bongedde amaanyi mu kukwasisa amateeka g'okulaba nga buli muntu ayingira e...\nOkusaala mu muzikiti gwa Ka...\nABAKULEMBEZE ab'oku ntikko bokka ku lukiiko olufuga ekitebe ky'Obusiramu e Kampalamukadde ekya Uganda Muslim Supreme...


Bukedde Online - Ebya Prof. Bukenya ne mukyala we tebinnaggwa\nEbya Prof. Bukenya ne mukyala we tebinnaggwa\nBannayuganda e Bungereza bakuzizza olunaku...\nMuwala w’omugagga Muzzanganda alaze amasappe...\nPolof. Bukenya ne mukyala we, Margaret gye buvuddeko.\nMUKA Polofeesa Gilbert Baalibaseka Bukenya ow’empeta, Margaret Bukenya ayanukudde bba nti tebakkaanyangako kwawukana nga Bukenya bwe yategeeza n’ebyobugagga baabikola bombi.\nBino biri mu nnyanukula ya Dr. Margaret Bukenya ku kwewozaako kwa Polofeesa Bukenya kwe yawa kkooti gye buvuddeko. Mukyala Bukenya yategeezezza nti tebakkaanyangako buli omu kubeera yekka.\nYagambye nti ajja kuleeta obujulizi obukakasa kino nti wakati wa 2003 ne 2012 baabeeranga bonna newakubadde Polofeesa Bukenya yakolanga obwenzi nga n’ensonga eno yatuukako mu klezia aba famire n’abeekika ne bagezaako okubatabaganya kyokka byalema.\nKino kiddiridde Bukenya okutegeeza nti bakkaanya ne mukyala we Margaret mu 2003 nti buli omu abeere yekka nti kyokka ekyo tekyategeeza nti ye Bukenya olwo afuuse ‘Faaza’. Mukyala Bukenya akikkaatiriza nti omugenzi Stella Njuba talina ssente yonna gye yassa ku poloti n’ekizimbe ebisangibwa e Kakiri ekiriko Post Bank wamu ne poloti n’ekizimbe ebisangibwa e Kakiri okuli aba Francisca Clinic.\nMukyala Bukenya agamba nti teyakoma ku kussaamu ssente mu bintu bino wabula yeenyigira butereevu ku nzirukanya ya Francisca Clinic wabula oluvannyuma Polof. Bukenya n’amugaana okuddamu okulinnya e Lwantama ne Kakiri.\nKino kiddiridde Polofeesa Bukenya okugamba nti yabikola ne Stella Njuba era oluvannyuma lw’okufa , kati biyamba baana ba Stella Njuba. Mukyala Bukenya alumiriza nti yeenyingira buteerevu mu kugula n’okukulaakulanya ebyobugagga ebisangibwa e Garuga ne Kakiri noolwekyo naye alina okufuna ku mugabo ogwo .\nMukyala Bukenya agamba ettaka erisangibwa e Garuga- Katomi okuli wooteeri gaggadde n’amaka ag’ebbeeyi byazimbibwa mu ssente za famire ezaafunibwanga okuva mu gavumenti eyali ekozesa ennyumba yaabwe ey’e Ntinda nga amaka g’omumyuka wa Pulezidenti okumala emyaka 8, Polof. Bukenya gye yamala mu kifo ekyo.\nKino kiddiridde Bukenya okutegeeza nti biriko nannyinibyo gwe yayita Bill Bertrand bwe baludde nga bakolagana emyaka kati 40 era ye (Polof. Bukenya) alinako omugabo mutono. Kino kiddiridde polofeesa Bukenya okukkiriza okusaba kwa mukyalawe bagattululwe kyokka n’akuba enkanda wansi nti teri kugabana byabugagga bye kubanga naye mw’aggya ssente ezimubeezaawo mu bukadde bwe.\nDr. Margaret Musoke Bukenya gye buvuddeko yagenda mu kkooti Enkulu etawulula enkaayana z’abafumbo ku fayiro nnamba DC 069/2019 n’alaga olukalala lw’abakazi abasoba mu 10 b’alumiriza bba okuganza abakazi omuli; abayimbi, bannakatemba n’abakozi be, n’asaba kkooti bagattulwe n’ebyobugagga byabwe byonna babigabanire wakati.\nNg’ayita mu balooya be aba kampuni ya Ligomarc Advocates yategeeza nti obufumbo bwabwe ne Bukenya obumaze emyaka 45 bwafa dda olw’abakazi Polof. Bukenya be yaganza okumukumu okuli: Sheila Nvannungi, Irene Namubiru, Jackie Tusiime amanyiddwa nga Jackie O Abakazi abalala kuliko:\nOmubaka Cissy Namujju Dionizia ow’e Lwengo, Shony Batanda, Margaret Kabasinguzi Nyabongo Akiiki, Teddy Ndagire, Stella Njuba, Jamila Nakku, Justine Najjemba, Josephine Nakafu nga n’abamu yabazaalamu abaana wadde nga yali mu bufumbo bwa mpeta ne mukyala we.\nWabula mu kwewozaako kwa, Polof. Bukenya yagamba nti bakkaanya ne mukazi we buli omu abeere yekka era nti ekyo tekyategeeza nti ayingidde mu bulamu obwa bafaaza. Wabula n’asimba nnakakongo nti tajja kukkiriza kugabanya byabugagga bye kubanga mukazi we Margaret yamuwa ennyumba bbiri ezisangibwa e Ntinda ku poloti 10 Muwafu Road ne poloti 9 Martyrs Road e Ntinda era wano we wasangibwa amaka gaabwe.\nBabukenya baagattibwa mu bufumbo obutukuvu nga September 21, 1974 ku St. Augustine Chapel ku yunivasite e Makerere ne baazaala abaana basatu okuli Richard Mutawonga Bukenya 45, Georgina Nabukenya Bukenya 42 ne Gilbert Roy Bukenya Kamoga 37.\nAgamba nti obufumbo bwabwe bwatandika okuyuuga olw’obwenzi bwa Polofeesa Bukenya era n’amaka ge ag’e Ntinda, Gilbert Bukenya yagavaamu dda, takyagasulamu.\nMukyala Bukenya agamba kati emyaka 10 nga Bukenya yagenda mu maka amalala agasangibwa e Garuga Katomi gy’akolera obubaga n’okwesanyusa ne basereebu ab’enjawulo nga bino byonna bimuleetedde okusalawo baawukane.\nPolof. Gilbert Bukenya,\nMuzeeyi, abasajja batulina!


Bukedde Online - Muwonge akulaga Bukedde bwe yafuuka ekitundu ku bulamu bwe\nEbipapula bya sseminti kwe nsomedde n'abaa...\nMuwonge ng’alaga agamu ku mawulire agaamukwata omubabiro.\nEBISANYUSA n'ebiyigiriza ebiri mu lupapula lwa Bukedde bireetedde Alfred Muwonge okumufuula ekitundu ku bulamu nga tayinza kumala lunaku nga tamusomye.\nMuwonge omutuuze ku kyalo Musajjaalumbwa e Mengo mu Kampala agamba nti naye yajaguzza emyaka 25 ng'agula, asoma n'okunyumirwa olupapula lwa Bukedde kuba talusubwa. Natandika okugula n'okusoma amawulire mu myaka gya 1990 nga gitandika.\nMu kiseera ekyo Bukedde yali tannaba kutandika. Wabula Bukedde bwe yatandika mu 1994, yansikiriza nnyo olw'ebifaananyi ebirungi n'ensengeka y'ebigambo ennungi eyakuwalirizanga okusoma emboozi okuva ku ntandikwa okutuuka lw'eggwaayo nga tokooye wakati mu kunyumirwa.\nOmusajja eyasooka okundeeteranga amawulire baamuyitanga Bazibumbira. Ono yali akiyize nti buli lunaku alina okundeetera amawulirega Bukedde. Ensonga ezasinga okunsiba ku Bukedde nnyingi naye ng'annyambye okukyusa obulamu bwange n'ab'omu maka gange.\nMuwonge eyasangiddwa n'entuumu z'amawulire yagambye nti buli akwata ku mawulire agakuuma nga kalira kuba akimanyi nti galina okuterekebwa. Yalaze ebimukuumidde ku mawulire okuli;\nMuwonge ng'alaga agamu ku mawulire agakuumirwa mu bukutiya. Emabega atudde ye mukyala we n'ezimu ku ssoole z'engatto z'akola.\nEbyemizannyo: Ndi musajja anyumirwa ennyo ebyemizannyo ebya wano n'ebweru, era Bukedde yannyamba okumanya 18 Bukedde\nSADAT JJUNJU EMBOOZI\nLwakusatu November 6, 2019 Bukedde 17 Awezezza emyaka 25 nga tasubwa kkopi Muwonge akulaga Bukedde bwe yafuuka ekitundu ku bulamu bwe ebigenda mu maaso mu nsiike y'ebyemizannyo.\nWaliwo lwe bakulambululira Ssita wa wiiki n'abazannyi gye baliira obulamu n'omulirira ddala ng'onyumiddwa.\nOluusi omupiira bw'oba wagulabye ku ttivvi enkeera ne baguwandiikako, tekikugaana kuddamu kugusoma naddala ku ttiimu gy'owagira ate n'ozuulayo k'otaalabye.\nBukedde era annyambye nnyo ku nkuza y'abaana.\nEtuleetera bannaddiini buli lwa Ssande abatuwabula ku bintu bingi naddala enneeyisa, emboozi ezikubiriza abazadde okwagazisa abaana okukola, baleme kubeera ngajaba nga bakuze.\nEmboozi za yiiya ssente buli Lwakusatu nazo zinnyambye okubeera omukakaalukanyi kubanga zikulaga engeri abantu gye batawaanamu n'emirimu nayene balemerako okutuusa nga bawangudde.\nEbyobulamu. Bukedde w'oku Lwokuna simusubwa olw'emboozi ezibeeramu, ng'abakugu mu by'obulamu batuwabula ku bintu bye tulina okulya n'enneeyisa, okusobola okwewala endwadde.\nKinyambye okumanya emmere gye ndya n'abomu maka gange era tetwejjusa kubanga tuligita buligisi nga nnyana era ku myaka egyo gyonna gye nsomedde amawulire ntambula neesimbye bwa ntoogo nga n'amaaso tegaliimu nkenyera.\nEmboozi Bukedde z'ewandiise ku nkaayana eziri ku ttaka zinnyambye okubeera omulabufu ku mugaso gw'okukuuma ebiwandiiko ku ttaka, ate n'okumanya obukulu bwalyo, ne gy'oddukira ssinga wabeerawo abakufutyanka.Yalekawo ekisenge mw'agakuumira Mu nnyumba yange nalekamu ekisenge ekyetongodde nga muno mwe nkuumira empapula zange eza Bukedde.\nZonna nzirina mu bungi era tewali wadde ezaalibwa ennyenje. Omulenzi agandeetera buli lunaku agateeka ku ofi isi yange nga ne bwemba siriiwo agayisa mu ddirisa ne ngasanga.\nBwe gabeera gawedde okusoma ne gatwalibwa mu kisenge mwe gakuumirwa era agamu gaateekebwa mu bukutiya. Wabula nsaba abaddukanya olupapula luno okwongeza ku bunene bw'enyukuta kubanga waliwo ezirabika ng'entono.\nMuwonge alina ekyuma ekikola engatto mu Kisenyi nga muno mw'aggya ssente ezimuyimirizaawo n'amaka ge.\nBukedde y'asinze mu Uganda\nBukedde azze ku 1,000/- zokka


Bukedde Online - Asibiddwa lwa kubulankanya nsimbi za bavubuka\nOw'oku Kaleerwe bamukutte n'enteezabbiddwa e Masindi\nMeeya w'e Mukono asabye Gavumenti okuwa ab...\nKirabira (ku kkono) ng’alagira Ssembatya (ku ddyo) okwennyonnyolako.\nWASSWA B. SSENTONGO AMAWULIRE\nBukedde 19 Lwakutaano July 26, 2019 Bya MOSES LEMISA OMUSUUBUZI w'ebisolo mu lufula y'oku Kaleerwe akwatiddwa nga bamulumiriza okubba ente mu ffaamu e Masindi.\nMusa Anani 26 yakwatiddwa poliisi y'oku Kaleerwe nga kigambibwa nti yabbye ente nnya mu ffaamu ya Moses Kibaho 32, mu kiro ekyakeesezza ku Lwokuna ng'omusango guli ku poliisi y'e Kafu ku fayiro nnamba SD REF:03/18/7/2019. Kibaho yagambye nti yategedde ssaawa 8:00 ez'ekiro nti ente ze zibiddwa.\nYagasseeko nti waliwo eyalabye loole nnamba UAV 899C gye baalondodde ne bagikwatira mu Lufula y'oku Kaleerwe ddereeva waayo olwategedde nti ente ze yabadde aleese nzibe olw'amaze okuzitikulako n'adduka. Poliisi y'oku kaleerwe eduumirwa Twair Kasembeza yakutte Anani .\nAbatuuze olwamaze okulumiriza Ssembatya Kirabira n'alagira poliisi emukwate n'asibwa. Kirabira yakuutidde abakozi ba Gavumenti okukoma okukozesa obubi ofiisi za Gavumenti nti talina muntu yenna gw'agenda kuttira ku liiso.\nCameroon Gitawo akulembeddemu aba TMT okudduukirira abaana ba "Ghetto kids"\nGitawo asasudde aba Goodlyfe obukadde 100 okumukolera oluyimba


MunnaUganda John Sentongo ekilwadde kya Covid kimuttidde e Bungereza, Yabadde akulira entanda ya Buganda Diaspora – Watchdog Uganda\nJohn Sentongo MunnaUganda ekilwadde kya Corono gwe kyattidde e Bungereza\nMUNNAUGANDA John Sentongo kati ze mbuyaga ezikaza engoye oluvanyuma lw’okufa ekirwadde kya Corona ekibadde kimugoya mu ggwanga lya Bugereza.\nJohn Sentongo ono kitegerekese nti mutuuze we Mukono era nga yabadde omusika w’omugenzi Rev. Canon George Willison Sekitooleko eyawereza mu kkanisa ya Uganda okumala ebbanga eddene naddala mu bulabirizi bwe Namirembe.\nOno era yabadde akulira Pulogulaamu ye ntanda ya Buganda Diaspora, ebadde etegekebwa buli mwaka nga omu ku kawefube w’okutumbula olulimi oluganda mu baana abato abawangaalira mu mawanga ga Bulaaya saako n’obwaKabaka bwa Buganda, era nga yabadde akiikirira omukulu we kika kye nkima mu mawanga ga Bulaaya.\nOkusinziira ku mukulu we Stephen Sewannonda yagambye nti lwe yasemba okwogerako naye yali amulaga nga bwayagala okwogerayo mu maaso enteekateeka ye Ntanda ya Buganda Diaspora mu Kibuga Manchester omwaka guno nti kyokka byonna tebisobose.\nKigambibwa nti ekilwade kya Corona kyamukwata mu nnaku ntono eziyiseewo naafuna obujjanjabi nti kyokka okuwona tekisobose.\nAmawulire g’okufa kwa Sentongo gaakubye wala abaaliko abayizi mu ssomero lya Bishop SS e Mukono mu myaka gya 1980 nti kubanga buli mwaka abadde ajja ne yetaba mu kujaguza olunaku lw’abaaliko abayizi mu ssomero lino.\nEby’okuziika kwe tebinategerekeka.


Bukedde Online - Kanye West ne Kim Kardashian baawaanye Uganda\nKanye West ne Kim Kardashian baawaanye Uganda\nAb'e Kyotera bawabudde M7 ku kidyeri kye...\nSheikh e Ndejje akwatiddwa ku by’okutta Kirumira...\nOmumerika Kanye West ne mukyala we Kim Kardashian bacamudde pulezident Museveni. baawaanye Uganda nti ggulu lya ku nsi lw'obutonde.\nokuva ku kkono; Kanye West\nOmuyimbi Omumerika, Kanye West ne mukyala we Kim Kardashian leero bakyalidde Pulezidenti Museveni mu maka g’Obwapulezidenti e Ntebe.\nMu nsisinkano gye babaddemu, Pulezidenti Museveni asanyuse okubalaba era abebazizza okukyala mu Uganda.\nng'ayita ku mukutu gwe ogwa 'twitter' pulezidenti ategeezezza nti mu birala bye boogeddeko y'engeri basereebu bano ab’amannya mu nsi gye bayiza okuyamba okutunda n’okutumbula eby’obulambuzi bya Uganda.\nOluvannyuma Kanye West atonedde pulezidenti Museveni engatto ez’ebbeeyi kika kya ‘sneakers’ ne pulezidenti abawadde ekitabo kye ekya Mustard seed.\nKanye West ng'akwasa pulezidenti Museveni engatto gye yamutonedde\nKanye ne mukyala we batuuka Lwakutano mu Uganda era bano balinnyirawo butereevu ennyonyi kika kya nnamunkanga eyabatutte e Chobe Safari Lodge ekimu ku bifo eby’omulembe era eby’ebbeeyi ekisangibwa ku kkumiro ly’ebisolo erya ‘Murchison Falls National Park’ gye basula.\nWadde nga mu kujja, Kanye West yalaze nti azze kukwatta vidiyo y’olumu ku nnyimba ze, ensonda zitegezezza nti ono ne mukyala we bagenda kumala kuno wiiki nnamba nga bawuumuddeko.\nkanye West ayambadde enkofira ng'ali mu kulambula\nNg’ogyeko okukwatta vidiyo, bano bakeera kwotta kasana n’okusika ku empewo ey’omulembe okuva ku mugga kira (River Nile) oguyita mu kitundu kino.\nObutonde bw’ensi obuli mu kitundu kino bucamudde, Kim Kardashian era ng’ayita ku mukutu gwe ogwa ‘SnapChat’ awaanye Uganda gy’ayise eggulu ly’oku nsi olw'embeera y'obudde n'obutonde bw’ensi anti e Chobe buli watunnula alaba kiragala na mazzi g’omugga kira.\nKamoga anyiikiridde omulanga gwa Nadduli\nRema ategese obukadde 200 ez’omukolo gw’okwanjula\nObujulizi obuggyeeko Uhuru obuwanguzi


Bukedde Online - Obukodyo abattulafi ki bwe bakozesa okuggya enguzi ku bavuga ebidduka\n▶ Ebibuuzo 10 eri Katikkiro ku Kabaka\n▶ Fr. Musaala ng'akulembeddemu okusinza e Lubaga\nObukodyo abattulafi ki bwe bakozesa okuggya enguzi ku bavuga ebidduka\nPoliisi ekozesezza kkamera n'ekwata owa boda eyabba omusaabaze\nKituufu ebigere bya Nabbi Omukazi biriko a...\nAdded 1st November 2020\nOWATTULAFIKI bw’akuyimiriza n’akugamba nti “weekube empi”, ng’omanya okuvaawo olina kusooka kukwata mu nsawo n’obaako ky’omuwa, n’alyoka akukkiriza okweyongerayo. Mu kussa mu nkola amateeka g’okwewala Corona naddala agakugira okusussa mu muwendo gw’abantu abalina okutambulira mu mmotoka, abaserikale b’oku nguudo (ttulafiki) kati mwe basinga okuggya ensimbi ku bavuzi b’ebidduka.\nOWATTULAFIKI bw'akuyimiriza n'akugamba nti "weekube empi", ng'omanya okuvaawo olina kusooka kukwata mu nsawo n'obaako ky'omuwa, n'alyoka akukkiriza okweyongerayo. Mu kussa mu nkola amateeka g'okwewala Corona naddala agakugira okusussa mu muwendo gw'abantu abalina okutambulira mu mmotoka, abaserikale b'oku nguudo (ttulafiki) kati mwe basinga okuggya ensimbi ku bavuzi b'ebidduka.\nDdereeva eyakwatiddwa ng'agoberera owattulafi ki.\nLuke Mukasa omuvuzi wa ttakisi ku luguudo lw'e Ntebe agamba nti; enjogera eyo abattulafi ki baagigunjaawo okusaba enguzi mu ngeri eteri ya kusika muguwa ne baddereeva, oluvannyuma lw'abavuzi ba ttakisi okulaajananga nga babasabye enguzi esukkiridde nti, "Afande onkubye omuggo…" Awo abattulafi ki nti we baava okutandika enjogera ya Weekube empi…omuggo guluma…" nga bategeeza nti, "Mpa z'olina, bwe nnaakusaba ze njagala, ojja kukaluubirirwa."\nBaddereeva bangi bazze beemulugunya ku baserikale ba ttulafi ki abaabafuula olusuku nga kumpi yafuuka nkola okubasoloozaamu ensimbi nga babakutte mu misango naddala egyekuusa ku kutikka abantu abasukka mw'abo abaalagirwa okusaabalira mu bidduka mu kaweefube w'okwewala Corona, n'emisango gy'ebidduka ku nguudo omuli n'ebiwandiiko nga pamiti n'ekidduka okuba nga tekirina bisaanyizo.\nWano ng'akwata mu nsawo.\nAbamu batuuka n'okukwatibwa ne bateekebwako empingu nga balemeddwa okukkaanya ate olumu ebidduka bye bakwata ne babitwala ku poliisi nga n'ebimu biremerayo naddala ppikipiki ne zituuka n'okumeramu omuddo. Okwemulugunya okwo kwe kwawalirizza Vision Group okusindika ttiimu okuzuula ebibeera ku nguudo n'enguzi eyogerwako mu baserikale b'oku nguudo.\nDDEREEVA EYABADDE TALINA SSENTE YABAWADDE SSABBUUNI Amakanda twasoose kugasimba ku luguudo lw'e Ntebe we twabadde tufunye okwemulugunya okungi ku by'enguzi mu baserikale b'oku nguudo. Nga waakava e Najjanankumbi ng'onootera okutuuka ku siteegi y'oku Siteera (Stella) okuliraanira ddala Nyondo Pub, abaserikale we batera okuteegera okukakasa nti bakwasisa amateeka g'oku nguudo.\nOwattulafi ki ng'atunuulira eyabadde akwata mu nsawo.\nEmu ku mmotoka ze baayimirizza nnamba UBG 943K, nnannyini yo yalabise ng'abeegayirira. Owattulafi ki omu yasse ku bigere n'adda emabega, olwo n'alekawo munne amalirize enteeseganya. Kino nti bakikola okwanguyiza ddereeva gwe baba bagezaako okuggyamu ensimbi kubanga bwe babeera ababiri, okuteeseganya kutera okukaluba era nti balina n'okutya nti ddereeva asobola okwekengera n'atasumulukuka ku by'okuwaayo enguzi nga yeekengedde abantu ababiri!\nKyokka mu nkola y'emirimu gyabwe, gwe balese ng'ateesa, bw'amaliriza enteeseganya, kye bamuwadde kyonna alina okukyanjulira munne era oluvannyuma bagabana akawungeezi nga bannyuka. Kino kyennyini kye kyabadde ne ku musajja wa UBG 943K. Omusajja ono eyabadde mu ssaati ey'akapere yeegayiridde nnyo era owattulafi ki yakyuse enfunda eziwera nga bw'agira n'adda ku luggi olwa kkono ate oluvannyuma n'adda ku ludda olwa ddyo, omusajja kwe yabadde ng'ali ku siteeringi.\nOwattulafi ki ng'agenda ku bbuutu y'emmotoka.\nOwattulafi ki yamaze ekiseera nga bwe yeetegereza munda mu mmotoka okutuusa lwe yalengedde ebintu mu bbuutu. Omusajja obwedda yeegayirira agamba nti ssente zonna ze yabadde alina yabadde aziguzeemu ebintu mu supamaketi era awo owattulafi ki we yabuulizza omusajja oba ebintu by'ayogerako by'ebyo ebyabadde mu bbuutu.\nOmusajja yavudde mu mmotoka n'agenda ku bbuutu y'emmotoka n'agiggula okulaga Afande ebintu akakase era awo Afande we yamugambidde nti bw'aba talina ssente abeeko ky'amufunira ku bintu era n'omusajja teyabadde mubi n'amukwatira ssabbuuni wa Obukodyo abattulafi ki bwe bakozesa okuggya enguzi ku bavuga ebidduka Geisha n'amumuwa era ne basiibulagana nga buli omu amwenya.\nWano nga bbuutu bamaze okugiggula okulaba ebirimu.\nAfande yatambudde akutte ekitole kye ekya ssabbuuni n'atuuka ku munne n'akimukwasa nga bw'amugamba nti omusajja abadde talinaamu ssente naye abawaddeyo ekitole kya ssabbuuni! Munne yakutte ekitole kya ssabbuuni n'akikuba mu nsawo, ne bagenda mu maaso n'okuyimiriza emmotoka endala.\nABATIKKA ABANTU ABATAKKIRIZIBWA BABALEKA NE BAGENDA KYOKKA NGA BAMAZE OKUTEESA E Lubowa ku luguudo lwe lumu olw'e Ntebe, Isuzu nnamba UBD 397N y'emu ku ze baayimirizza. Eno yabadde etisse abantu basatu mu maaso ekikontana n'amateeka ga COVID. Abaserikale babiri abattulafi ki baagiyimirizza ng'eva ku ludda lw'e Ntebe ng'edda ku ludda lw'e Kampala.\nEnkola era kumpi yabadde efaanana era omu yaleseewo munne, n'atta ebigere n'adda emabega ng'alinga ateekateeka okuyimiriza emmotoka endala. Ddereeva wa Isuzu yatandise okupapala nga bwe yeegayirira. Enzigi ez'omu maaso ez'enjuyi zombi baaziggudde olwo abaabadde munda bonna ne babaggyamu ne bafuluma ebweru.\nTwakitegedde luvannyuma nti kano nako kabeera kakodyo "okuyiwa emmotoka" kisobozese Afande okuteesa ne ddereeva nga tewali abayingiridde. Ku ddereeva wa Isuzu, baamaze akaseera nga beenyoola ne Afande era oluvannyuma ne bakkaanya. Bwe baamaze okukwatagana, olwo Afande n'ayita abaabadde batambulira mu Isuzu abaabadde bamaze okudda ebbali, bakomewo mu mmotoka. Bazzeemu ne beepanga nga bwe baabadde mu maaso ne beggyawo. Afande naye yatambudde n'adda emabega okwanjulira munne ebituukiddwaako.\nE KIBUYE KU MADAALA BASOLOOZA KYERE Ekifo ekirala abattulafi ki we batera okuyimiririza ebidduka kiri Kibuye we baakazaako ku Madaala. Kyokka wano ssente bazisolooza tebalina kwekengera kwonna wadde nga we bazisolooleza beesudde mmita nga 40 zokka okuva ku poliisi ennene (Katwe Regional Police Station).\nEkiseera kye twamaze nga twetayirira ekifo kino okuzuula ebikolerwawo wakati wa July ne September w'omwaka guno, twakizudde nga wano, baddereeva abamu ssente bazisasulira munda mu mmotoka ng'abaserikale beefudde abalingiza ekiri munda, kyokka abalala batuulira ddala mu maaso ne boogeraganya ne baddereeva butereevu. Kyokka mulimu ne ba Afande abatatya biduduma abafulumya baddereeva ebweru ne bateesa nabo era oluvannyuma baddereeva ne bakka mu nsawo ne baggyayo ensimbi ne baziwaayo, ne balyoka babakkiriza okweyongerayo.\nE Kibuye awo we twasanze omusajja omulala eyabadde mu ssaati ey'emyeso era ono baamuggye mu mmotoka ne bamwetooloola babiri, okutuusa lwe baamuggyeemu obupapula obw'enkumi ettaano bubiri, ne balyoka bamukkiriza okweyongerayo n'olugendo lwe.\nPOLIISI ERABUDDE KU NGUZI MU BASERIKALE BA TTULAFIKI Omwogezi wa poliisi y'ebidduka mu ggwanga ACP Charles Ssebambulidde yagambye nti poliisi erumye n'ogwengulu okulwanyisa enguzi mu baserikale baayo abakwasisa amateeka ku nguudo. Ssebambulidde yategeezezza nti buli wa poliisi ya bidduka yenna afuna okutendekebwa okwenjawulo ekimwawula ku baserikale abalala ng'oggyeeko eky'okwambala ebyambalo ebyeru nga mu bino byonna kwe kulaba ng'akola omulimu gw'okukwasisa amateeka g'ebidduka mu mateeka, mu bwesimbi n'obwanjulukufu.\nKu nsonga y'abaserikale abalya enguzi ku makubo, Ssebambulidde yategeezezza nti guno musango munene ddala eri omuserikale yenna abeera yeenyigidde mu kikolwa kino era kugenderako ebibonerezo bingi ebiyinza okumuweebwa singa wabaawo obujulizi obumuluma. Muno mulimu okusibwa mu kkomera, okussibwa eddaala n'azzibwa ku lya wansi oba okukyusibwa n'atwalibwa mu bitongole bya poliisi ebirala oba okugobwa mu poliisi.\nAwadde abavuzi b'ebidduka amagezi okukola kyonna ekisoboka okufuna obujulizi ku baserikale b'oku nguudo ababasaba enguzi; okugeza nga okufuna amaloboozi gaabwe nga bakozesa amasimu era nga ssinga wabaawo obujulizi obw'ekika kino buba bumalira ddala okuvunaana omuserikale oyo nga n'oyo asabiddwa ssente afuuka mujulizi.\nLinda ekitundu ekirala enkya ku byazuuliddwa ku nguudo endala n'obukodyo obulala abattulafi ki bwe bakozesa okusaba enguzi. Emboozi zino ziri wansi w'entegeeragana wakati wa Vision Group ne Democratic Governance Facility (DGF) okuyambako abantu okufuna obwenkanya n'okutumbula eddembe ly'obuntu.\nAbattulafi ki nga bali ku mmotoka gye baayimirizza ng'etisse abantu abangi.\nDDEREEVA EYABADDE TALINA SSENTE YABAWADDE SSABBUUNI Amakanda\nBasobeddwa ku by'okuttibwa kwa munnamawulire\n'Mulonde abanaakulaakulanya Lugazi munisipaali'\nOmujaasi wa UPDF ali mu maziga: Bamukoonedde enju n'okumubbako obukadde 17\nBaleese omuddo gw'enkoko, ente n'embizzi ogukulira mu nnaku 6\nEngeri gy'oterekamu ebisoolisooli n'obiriisa ente mu kyeya\nGanyulwa mu bulunzi ne Dr. Kyeswa\n▶ Ebibuuzo 10 eri Katikkir...\nABATAKA abakulu b'ebika n'abantu ab'enjawulo bavuddeyo ku byayogeddwa Katikkiro Charles Peter Mayiga ku mbeera...\n▶ Fr. Musaala ng'akulembed...\n▶ Fr. Musaala ng'akulembeddemu okusinza mu Lutikko e Lubaga.


Bukedde Online - Kitaffe Musa Body omusingi gwe yasima kwe tutambulira\nKitaffe Musa Body omusingi gwe yasima kwe tutambulira\nAbaana b'omugenze Paul Kafeero beetemyemu...\nEyavudde ku kyeyo n’omudidi gw’ensimbi abuziddwaawo...\nAdded 11th October 2015\nKYE nkakasa kiri nti kitaffe kye yalwanirira abaana be babe nga bakuze yakituukiriza, kuba ffenna okusinga yali ayagala tuyige emirimu gy’omu mutwe era gye tulimu.\nMutabani w’omugenzi Musa Wakibi 75, eyakazibwako erya Musa Body, Ssaalongo Hadad Ssebbunza 32 bw’atandika okunyumya ku kitaawe, tamala.\nTaata yali mutuuze w’e Najjanankumbi, yatuzaala abaana 13 okuli Rehema Najjuma, Hasifah Nabatanzi, Janat Namakula, Sofia Nabanjala, Musa Sserunjogi, Ibrahim Luyombya, Ismail Wakibi, Zulaika Nabunnya, Hadad Ssebbunza, Hakimu Nkubi, Safiina Nabukalu, Fatumah Nabukalu, Musa Katende, Ayubu Ssebbunza ne Musa Mayanja nga ffenna yatuzaala mu bakyala bana.\nTaata yali azaalibwa Kakinzi mu Luweero disitulikiti, yasomera Kakinzi Primary, Boroboro High School- Lira eyo gye yava n’ajja mu ttendekero ly’ebyemikono e Kampala n’afuna satifikeeti mu kubajja era eno yatugamba baali basomesebwa Bazungu.\nYatandika okukola n’Abayindi nga bazimba ebitanda by’emmotoka, oluvannyuma yabeeyawulako ng’amaze okufuna obukugu obumala n’ajja e Katwe n’akola kkampuni eyiye gye yatuuma Musa Body Wood Works era ye Muddugavu eyasooka okukola ebiyumba by’emmotoka abasinga bye bayita bbode era erinnya kwe lyava okumukalako.\nAbaamunoonyanga okumuwa bizinensi baagambanga nti, ‘Tunoonya Musa akola bbode z’emmotoka ne muvaamu erinnya Musa Body.\nYabajjanga bbode z’emmotoka nga za mbaawo, ebitanda, entebe, kkabada n’ebirala byonna. Wano we yava okutandikawo Musa Body Construction olwo n’atandika okuzimba ebizimbe eby’enjawulo okuli Sapoba e Katwe era yafuna kontulakiti y’okukolera Kampala City Council ebibajje.\nSsente bwe zaawera ekifo we yali akolera e Katwe yakigula n’atandika Musa Body Engineering Works ng’asaanuusa ebyuma.\nBino yabyongera ku kubajja n’okuzimba. Mmotoka zaava mu mbaawo ne zidda mu byuma. Kuno yagattako okuyiiya okukola ebyuma eby’enjawulo nga mwe muli n’ebyeyambisibwa okukola ate ebirala.\nMu bino byonna yafuna ekirowoozo ky’okutandika yunivasite n’atandika Musa Body University Of Technology mu 1992.\nWe yafiira yunivasite eno yali tekakasibwanga Gavumenti naye kati yakakasibwa era w’eri ekola era eyitibwa Musa Body Technical Institute.\nMu 1998 abasawo e Mulago baamutegeeza nti ensigo ze zombi ndwadde. Yaweebwa obujjanjabi naye nga bw’akola emirimu gye.\nMu 2002 yagenda e Kenya mu ddwaaliro lya Kenyata ne bamujjanjaba n’awona olwo n’asigaza puleesa nga y’emuluma. Bwe yali ava mu ddwaaliro e Kenya abasawo baamugaana okuddamu okukakaalukana asooke awummule nga talina ky’akola okumala ebbanga lya myezi nga mukaaga.\nOlwadda awaka tewaayita na wiiki n’addamu okukola ng’alaba emirimu gye gifa bw’aba tagyenyigiddeemu.\nOkuddamu okukakaalukana kuno kwamugonza n’atandika okulwala era mu 2003 nga August 30 bwakeera ku makya nga mufu kuba yafiira mu buliri bwatyo n’aziikibwa e Luweero Kakinzi.\nTaata yali tayagala mwana wa kyejo n’oyo azannyira mu kusoma. Yayagala nnyo twenyigire mu mirimu gy’omu mutwe era nga gino tegiriiko mulenzi oba muwala.\nKino kyatuukirira era we twogerera abaana be ffenna buli omu alina omulimu gw’omu mutwe gw’akola. Abamu bali mu kkampuni ye abalala beekozesa era nga gitambulira mu mirimu gye gye yalinga akola.\nYali musajja eyayagala ennyo okuyamba abantu era mu Katwe eyo likodi ekyaliwo.\nYali musajja ayayagala abaana be ne bakyala be nga tatujuza mu buli kimu.


Bukedde Online - Omubaka Abiriga kkooti emuyise ku by’okufuka ku kkubo\nOmubaka Abiriga kkooti emuyise ku by’okufuka ku kkubo\nOmuwala aggyeemu olubuto amukwasizza\nKKOOTI ya KCCA eyise omubaka Yusuf Ibrahim Abiriga (Arua Municipality) agyeyanjulire nga October 6, 2017, oluvannyuma lw’okukkiriza nga bwe yafuse ku kikomera kya Minisitule y’eby’ensimbi okuliraana Palamenti.\nEkiwandiiko ekimuyita okweyanjula kyavudde mu kwemulugunya okwakoleddwa kansala w’omuluka gw’e Nakasero III, Hamza Kagimu. Kagimu yeemulugunyizza KCCA n’agisaba eggule omusango ku mubaka Abiriga olw’ekikolwa ky’okufuka kkubo ekiwa ekifaananyi ekibi. “ Abiriga yamenye etteeka erifuga eby’obulamu mu KCCA.\nYajamawazza ekibuga n’okwonoona obutonde bw’ensi. Omusulo gwe guyinza okuvaako endwadde ez’enjawulo mu Kampala ssaako okuwunyisa ekibuga n’okusikiriza ensowera okutabula Kampala,” Kagimu bwe yakirambise mu kiwandiiko kye yatutte mu KCCA.\nKu Lwokubiri, omubaka Abiriga bwe yabadde ku Palamenti yakkirizza nti yafuse ku kkubo kubanga omusulo gwabadde gumuluma kubanga yanywedde sooda mungi. Bino byabaddewo ku Mmande akawungeezi.\nMu kiseera kye kimu Abiriga era baamuwaabidde ewa minisita wa Kampala, Beti Namisango Kamya amubonereze ssaako ne ofiisi ya Loodi Meeya, Erias Lukwago ne Meeya wa Kampala Central olw’ekikolwa ekyo. Omubaka bamulumiriza nti yabadde asobola okuddayo ku Palamenti, okuyingira mu KCCA oba okwanguwa n’ayingira wooteeri ssaako okukozesa kaabuyonjo za KCCA ezolukale eziri mu Kampala


K2 Telecom yaggwa Kiwalabye ne Kawooya Mwebe nebagidduka, Mayiga ayagala Airtel emuweemu kyemuwa « BugandaWatch\nBuganda, Diaspora, Events, Headlines, News, People, Transitions, Uganda\nairtel, baganda, buganda, corruption, k2, kabaka, katikkiro, kiwalabye, mayiga, mengo, money, news, nrm, telecom, Uganda\nNga 25 January 2018, BugandaWatch yafuna amawulire okuva mu nsonda ezesigika mu Bulange, nga gategeeza nti Mengo eteekateeka okutunda omukutu gw’essimu ogwa K2 Telecom eri Airtel Telecom Company. Amawulire gano gazze nga K2 Telecom eri mu bizibu biyitirivu, omuli okulemelerwa okusasula ssente z’okupangisa emikutu gya network kweyisa amasimu gayo n’okubulwa sente ezisasula emisaala gy’abakozi okumala emyeezi 4.\nK2 Telecom y’emu ku business eziwerako abakungu be Mengo zebazze betandikirawo okuva mu 2013 Katikkiro Mayiga naziranga buli wamu, ne mu Lukiiko lwa Buganda ne mu byaalo, nga ez’Obwakabaka bwa Buganda.\nMu mweezi gwa September 2017, K2 Telecom yamala sabiiti nga 2 nnamba nga tekola, nekiteberezeebwa nti waliwo obuzibu mu byuuma bya kampuni ezigitunza emikutu ba kasitoma baayo kwebakubira amasimu. Kampuni zino ye Uganda Telecom and Smart Telecom.\nEnsonda mu Mengo zategezeeza BugandaWatch nti Mw. Kawooya Mwebe, akulira CBS FM Radio ne munne Kiwalabye Male, owa Buganda Land Board, bamaze ebbanga nga tebakaanya ne Katikkiro Mayiga ku bwa nnanyini bwa K2 Telecom. Kubanga Katikkiro yali yediza obuyinza bwonna ku kampuni, ekyaviraako ne mukyala wa Kiwalabye eyali agikulira okugivaamu. Ate nga Mayiga y’omu ayagala n’okweddiza egimu ku migabo Kawooya ne Kiwalabye gyebalina mu K2 Telecom.\nEnsonda zongerako nti emabegako K2 Telecom yafuna ebbanja lya bank esobole okuva mu bizibu naye Kawooya ne Kiwalabye ssente nebazeddiza, nga bagamba nti okufunira kampuni ebbanja lya bank, batekaayo bya bugagga byaabwe ate nga si betegefu kubifiirwa senga K2 Telecom eremwa okusasula.\nEby’okutunda K2 Telecom webitukidde nga Katikkiro Mayiga, atalina bumanyirivu mu business zikola magoba, obuvunanyizibwa bw’okuddukanya abusigazza yekka, nga ayambibwaako Mw. Godfrey Kisekka.\nBugandaWatch tenasobola kumanya muwendo gwa ssente Airtel zesubiirwa kusasulira linnya ne ba kasitoma ba K2 Telecom. Kampuni ya K2 Telecom terina bizimbe oba network bya bwannanyini, wabula epangisa ofiisi n’emikutu okwogererwa okuva ku Uganda Telecom and Smart Telecom.\nK2 Telecom yatandika okutambuza emirimu gy’essimu mu January 2013 nga ba kasitooma baayo bakozesa code ya 073. Abalirirwa okuba nga esigazza line za bakasitooma eziri wakati wa 50,000 ne 80,000.\nMulli busy, mukumpanya bwemubba. mukwesee obuzimbe n’obutakaa mbu mutegekera baana bammweee, naye mwerimbye…kuba kigenda kutwaala enaku mballe okusanyaawo byonna byemukwesee….


May 2017 – Page 2 rnrnrnrnrn\nAbakkiriza Bakyagenda Mu Maaso N’okweyiwa Ku Kiggwa Ky’abajulizi E Namugongo\nAbakkiriza bakyagenda mu maaso n’okweyiwa ku kiggwa ky’abajulizi e Namugongo okujjukira abajulizi abafiiririra eddiini yaabwe Abantu abatali bamu bakyagenda mu maaso n’okutuuka ku biggwa by’abajulizi e Namugongo. Abasinga batuukira mu bisiikirize ebweru okuwummulako anti embeera tennatabuka olw’abalamazi abatono mu kadde kano Twogeddeko n’abamu ku baakatuuka, Abalala balaze essanyu olwokutuuka nga balamu newankubadde\nGen. Edward Katumba Wamala Ayagala Omusolo Ku Mwenge N’ebiragalalagala Gwongezebwe\nEyaliko omuduumizi w’eggye ly’eggwanga ow’okuntikko nga kati ye minisita omubeezi ow’ebyenguudo Gen.Edward Katumba Wamala ayagala omusolo ku mwenge n’ebiragalalagala gwongezebwe. Ono agamba nti ebintu bino okubeera ku bbeeyi ya wansi kyekivuddeko abavubuka okubyettanira Minisita omubeezi ow’ebyenguudo Gen. Katumba Wamala asisinkanye abaali bawaddanga kyokka nebava ku mwenge wali ku Silver Spring Hotel\nAb’omuzannyo Gwa Ludo Balonze Abakulembeze Baabwe\nby Pat Robert Larubi - May 28, 2017 May 28, 2017\nAbakulembeze b’omuzannyo gwa LUDO 200 bebatudde mu kibuga kampala okuva mu bitundu by’eggwanga byonna okulonda omukulembeze waabwe okumala emyaka 4. Okulonda kuno kwagenze okukomekkerezebwa nga HUSSEIN KALULE addiziddwa mu kifo kino nga tavuganyiziddwa oluvanyuma lw’okwolesa obukulembeze obulunji mu muzannyo guno. Hussein oluvanyuma yategeezezza nga bw’agenda okutandika nabyo oluvanyuma lw’okulya entebe Kalule agamba nti\nAb’enzikiriza Y’obukatoliki Mu Nsi Yonna Bakuzizza Olunaku Lw’abannamawulire\nEnzikiriza y’obukatoliki mu nsi yonna yasalawo okuvaangayo okukuza olunaku lw’abannamawulire buli mwaka,nga wano mu Uganda olunaku luno lukuziddwa kukiggo kya St. Andrew Kaggwa e Kigoowa. Olunaku luno luzze nga waakayita emyezi ebiri ng’eyali omwogezi wa poliisi Felix Kaweesi Yaakattibwa nga y’ensonga lwaki okusaba kutegekeddwa mu Akeleziya mweyasabiranga Omutambizi omukulu abadde Musinya Lawrence\nNational Medical Stores Eremereddwa Okugaba Eddagala – Ababaka Batabuse\nGyebuvuddeko atwala etterekero ly’eddagala mu ggwanga li National Medical stores ssenkulu w'ekitongole ky'etterekero ly'eddagala mu ggwanga ki National Medical Stores, Moses Kamabare yalabikako eri akakiiko ka palamenti ak'ebyobulamu n’ategeeza ababaka nti omwaka gw'ebyensimbi guno nga tegunaba kugwaako tebajja kusobola kutuusa ku Bannayuganda eddagala naddala mu malwaliro agasookerwako. Kino kivudde ku bbanja\nEnkumi n’enkumi z’abasaabaze bakonkomalidde ku kisaawe ky’ennyonyi mu heathrow ekya London mu ggwanga erya Bungereza. Kino kiddiridde kampuni y’ennyonyi ensaabazi y’ebantu eya British Airways okutataaganyizibwa mu tekinologiya atambuza ennyonyi zaayo. Entambula z’ennyonyi zonna zisazidwaamu mu kiseera kino abasaabaze basabiddwa okusigala nga bakakkamu nga n’abo abasobodde okutambula olunaku lw’eggulo tebaasobodde kutambula namigugu gyaabwe… Kino\nBanabyafaayo ab'enjawulo bawanuuza nti mu mwaka 1760 obwa Kabaka obwaliwo mu kiseera ekyo bwatandikawo ekifo eky'okubonererezamu abawereza bonna abagyemu era nga abantu abaliyo mu nkumi nenkumi bebalugulamu obulamu okutukira ddala mu 1886 n'abajulizi bwerwabazingiramu. Kigambibwa nti omusaayi gwa bano ogwayika mu kifo kino gwegwakomya okutibwa kw'abantu mu kifo kino era bonna\nby Pat Robert Larubi - May 28, 2017\nNg’abayizi betegekera olusoma olw’okubiri olugenda okutandika enkya, olwaleero abazadde n’abasomesa basiibye mu keetalo ka kuzzaayo bayizi wamu n’okubafunira ebyetaago, newankubadde ng’abasinga bakyasobeddwa anti ssente zifuuse akasente Olunaku lwenkya abayizi bonna lwebagenda okutandika olusoma olwattamu ey’okubiri mu butongole. Olwaleero abazadde basiibye mu keetalo naddala abalina abasomera mu bisulo kyokka bano bakkukkulumye olw’ebbeeyi y’ebintu\nOmwoleso Ga Galaxy International, Minisita Asimye\nMinisita avunanyizibwa ku songa z’omukago gwa East Africa, Dr. Ali Kirunda Kivejinja agamba nti engeri abayizi banno bw’ebatandise okuyiiya nga bakyali bato….kijja kubasobozesa okukyusa ensi nga beyambisa tekinologiya. Omu ku bakugu abetabye ku mwoleso guno Scott Chandler agamba nti kino bakikola okusobozesa abayizi okujja by’ebasoma mu kibiina n’ebabizza mu buliwo kibasobozese\nTagged @bbstvug BBS Terefayina Buganda


Abasajja mweggyeemu omuze gw'okuzira akaboozi\nAbasajja abalina akasunguyira, kino kyammwe. Ne bw'onyiiga okutuuka ku kisembayo, bw'otuuka mu buliri obusungu busibe ku bbali omekete akaboozi. Kubanga ensonga y'okuzira akaboozi y'emu ku ezo ne kkooti z'ewuliriza nga wabaddewo omu ku bafumbo asaba okwawukana ne munne.\nEddiini yo tegattulula, kubanga akaboozi y'entabiro y'obufumbo bwonna. Kye bava bakayita "kissa obusungu." Kubanga ne bwe muba nga mwayombye ne mukomayo, naye bw'otuuka mu kitanda n'okwata ku kaboozi mwembi mukkakkana. Kubanga muba muwewedde, kye kava katera okuggweera mu mbeera ya mwembi okwebaka ne muzuukuka nga buli omu kitonde kiggya.\nKale abasajja abalina enkola ey'okuziraazira mwegendereze. Buli musajja lw'anyiiga n'azira emmere, n'azira okwogera; yenna n'azimbira awaka n'aba ng'obudde; byonna ebyo byongera kusenda bakyala bammwe kubeesamba nga nnasswi bwe yeesamba engalabi.\nAte nno abamu mutuuka n'okusibira abakyala ebweru nga mwekwasa okuba nti batambudde ne balwayo. Munnange nno oyinza okumusibira ebweru nga bw'omulangira addeyo gy'ava nga yayagala dda okusulako mu kifuba ky'omusajja omulala; era naye n'atambulirawo.\nAte ne kijja kiba ng'omusajja oyo asamba ekyeso okukusinga! Ogenda okumugamba akomewo, nga takyakulabawo. Ne bwe mugatta ekitanda, nga ye omutima gwonna oli yagubba dda!Laba bw'otandika okukaaba ebya "Nnesse nzekka...!"\nNoolwekyo abasajja abalina enkola eno ey'akasunguyira mwetunulemu.


Bukedde Online - Abazigu balumbye amaka ga AK47\nBukedde ezudde omusajja Maureen Nantume gwagenda...\nBaze baamusala enseke kyokka ne tuddamu okuzaala-Minisita...\nABANTU abatannategeerekeka bamenye amaka g’omuyimbi AK47 ne baggyamu kompyuta ye eriko ebintu bye eby’omugaso\nBya ERIA LUYIMBAZI NE VALLY MUGWANYA\nABANTU abatannategeerekeka bamenye amaka g’omuyimbi AK47 ne baggyamu kompyuta ye eriko ebintu bye eby’omugaso. Abaawaka baabadde bagenze kukungubaga mu lumbe e Lweza mu maka ga kitaawe wa AK47, ne bamenya ennyumba y’omugenzi ne batwala kompyuta eriko ebintu bye eby’omugaso ng’abagitutte tebamanyiddwa. Amaka ga AK47 ge bamenye gasan¬gibwa ku luguudo lw’e Salaama mu ggombolola y’e Makindye.\nN’okutuusa eggulo enfa ya Em¬manuel Mayanja (AK 47) yabadde ekyatankanibwa ng’abasinga bagamba nti yattiddwa okuva bwe yasangiddwa n’ekiwundu ekinene ate n’ekinaabiro mwe yagudde nga kifunda n’engeri gye yaguddemu nga si kyangu omuntu abadde omu¬lamu obulungi okumala gagwawo nga teyeerwanyeko.\nPoliisi eyise muganda w’omugenzi, Pallaso (Pius Mayanja), nnannyini bbaala ya Dejavu Jeff Kiwanuka, DJ Bibie, Diamond Oscar ne Allan Kiiwa poliisi ebaggyeko sitetimenti. Omwogezi wa poliisi mu Kam¬pala n’emiriraano, Patrick Onyango agamba nti abantu bano be baali batudde ne AK47 ku lunaku lwe yafa nga poliisi eyagala bannyonnyole ebyaliwo, kibayambe mu kubuuli¬riza.\nOmusajja ayitibwa Thoman Mwima eyeeyanjudde ku poliisi nga yeeyise kanyama, abamumannyi bagamba nti si ye kanyama ayogerwako era poliisi enoonyereza oku¬zuula ekituufu nga bw’abeera nga si ye ye, bajja kuzuula ekigendererwa ky’okulimba kubanga kizibu omuntu okwewaayo ku poliisi nga talina ky’azibikira